[image: image1.png]



הכנסת
PAGE  
3
ועדת העבודה, הרווחה והבריאות

הכנסת העשרים
מושב רביעי
<פרוטוקול מס' 676>
מישיבת ועדת העבודה, הרווחה והבריאות
יום שלישי, כ"ט בטבת התשע"ח (16 בינואר 2018), שעה 9:04
<סדר היום:>
<הצעת חוק הנכים (תגמולים ושיקום) (תיקון מס' 30), התשע"ז-2017>
פרק שני 1, סימן ה': ניידות, ופרק שני 2: טיפול פסיכוסוציאלי ושיקום בלימודים ובתעסוקה
נכחו:

<חברי הוועדה:> 
אלי אלאלוף – היו"ר
<מוזמנים:> 
	חזי משיטה
	–
	סמנכ"ל וראש אגף שיקום, משרד הביטחון

	פזית ענבל אשל
	–
	סגן ראש אגף וראש היחידה לתגמולים, משרד הביטחון

	יהודית יצחקי
	–
	ראש חטיבת חשבונאות, שיקום נכים, משרד הביטחון

	אלי סבן
	–
	ראש היחידה לרכב רפואי שיקומי, משרד הביטחון

	ישי יודקביץ
	–
	עו"ד, מנהל המחלקה המשפטית, משרד הביטחון

	ערן יוסף
	–
	עו"ד, סגן היועץ המשפטי, משרד המשפטים

	יובל שמואלוב
	–
	קמ"ד תקציבי שיקום ומשפחות, משרד הביטחון

	משה אלפנדרי
	–
	עו"ד, ייעוץ משפטי, המשרד לביטחון פנים

	סנ"צ אפרת אורן עופר
	–
	רמ"ד נפגעים, אמ"ש, המשרד לביטחון פנים

	עדן אברהם
	–
	עו"ד, משרד המשפטים

	עלי בינג
	–
	רכז ביטחון, אגף התקציבים, משרד האוצר

	רוני מר
	–
	עו"ד, הלשכה המשפטית, משרד האוצר

	אילן ברכוש
	–
	מנהל תחום חירום, משרד העבודה, הרווחה והשירותים החברתיים

	אלון דהן
	–
	יושב ראש בית הלוחם

	חיים בר
	–
	יושב ראש ארגון נכי צה"ל

	אבנר גולן
	–
	מנהל אגף זכויות ורווחה, ארגון נכי צה"ל

	עזר נעים
	–
	יו"ר מחוז ירושלים, ארגון נכי צה"ל

	עידן קלימן
	–
	עו"ד, יו"ר מחוז תל אביב והמרכז, ארגון נכי צה"ל

	רפי כהן צמח
	–
	יו"ר מחוז חיפה והצפון, ארגון נכי צה"ל

	אורן אקרמן
	–
	יו"ר מחוז באר שבע והנגב, ארגון נכי צה"ל

	מאיר חלבי
	–
	נכה צה"ל, ארגון נכי צה"ל

	דני בן אבו
	–
	ארגון נכי צה"ל

	משה אברהמי
	–
	ארגון נכי צה"ל

	מגי אברהמי קמחי
	–
	אשת חבר ארגון נכי צה"ל

	אבי חנוכה
	–
	ארגון נכי צה"ל

	יעקב זכאי
	–
	ארגון נכי צה"ל

	מרדכי רוזנברגר
	–
	ארגון נכי צה"ל

	אבי חן
	–
	ארגון נכי צה"ל

	איציק שושן
	–
	נכה צה"ל

	אופיר יעקב
	–
	נכה צה"ל

	קובי יצחק
	–
	נכה צה"ל

	ישי כהן
	–
	נכה צה"ל

	מרדכי אסל
	–
	מוזמן/ת

	גיל רוזן כץ גילי
	–
	מוזמן/ת

	אלכס שינקמן
	–
	מוזמן/ת

	בובי פנדריך
	–
	מוזמן/ת

	יהודה סרוסי
	–
	מוזמן/ת

	אתי שיריזלי
	–
	מוזמן/ת

	יוחנן סמואלס
	–
	מוזמן/ת

	איתמר שבח
	–
	מוזמן/ת

	חן זכריה
	–
	מוזמן/ת

	חנן מוניץ
	–
	מוזמן/ת

	רפי לטנר
	–
	מוזמן/ת

	ערן בורג
	–
	מוזמן/ת

	דוד צורי
	–
	מוזמן/ת

	עינת כספי
	–
	מוזמן/ת

	טליה דוד
	–
	מוזמן/ת

	רויטל אשטמקר
	–
	מוזמן/ת

	דניאל סטרק בריליאנט
	–
	מוזמן/ת

	מיכל שיק הר טוב
	–
	מוזמן/ת

	לוטם בכר
	​
	שדלן/ית (גלעד יחסי ממשל ולובינג) מייצג/ת את ההסתדרות הרפואית בישראל (שמות לקוחות קבועים נוספים שנושא הישיבה נוגע אליהם באופן ישיר: האגודה לזכויות החולה, מרכז הרפואי שערי צדק, מאוחדת)


<ייעוץ משפטי: >
יעל סלנט
<מנהל/ת הוועדה:>
ענת כהן שמואל
<רישום פרלמנטרי:>
אהובה שרון, חבר תרגומים
<הצעת חוק הנכים (תגמולים ושיקום) (תיקון מס' 30), התשע"ז-2017>
פרק שני 1, סימן ה': ניידות, ופרק שני 2: טיפול פסיכוסוציאלי ושיקום בלימודים ובתעסוקה
<היו"ר אלי אלאלוף:>
בוקר טוב. היום ה-16 בינואר 2018, כ"ט בטבת התשע"ח, השעה 9:04 ואני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק הנכים (תגמולים ושיקום) (תיקון מס' 30), התשע"ז-2017.

אתמול התחלנו את הפרק שכנראה יהיה במחלוקות רבות. ננסה לגשת אליו בצורה שיטתית. היום הוא יום העורף בכנסת כך שבשעה 12:00 יש לנו דיון ולכן נסיים את הדיון הזה בשעה 11:45. 

<חיים בר:>
יושב ראש ארגון נכי צה"ל. אני רוצה לנצל את ההזדמנות לפני תחילת הדיון ולומר לאדוני היושב ראש ולחברי הכנסת אם הם כאן שקיבלתי מסר, הודעה רשמית ממנכ"ל משרד הביטחון. הייתה כאן בעיה קשה עם הנושא של הרופאים במרפאות השיקום של משרד הביטחון והוא הנחה באופן חד משמעי לגייס מיידית עוד עשרה רופאים נוספים לאיוש המרפאות. אני רוצה לומר לו תודה רבה ולכם.

<היו"ר אלי אלאלוף:>
אלה בשורות טובות. אני מקווה שיהיה יישום מהיר.

<חיים בר:>
הוא אמר מיידית.

<היו"ר אלי אלאלוף:>
מיידי בשירות המדינה, הייתי אומר להתייחס בזהירות להנחיות מיידיות. נקווה לטוב. 

<חיים בר:>
עד היום הוא עמד במה שהוא אמר.

<היו"ר אלי אלאלוף:>
זאת פרוצדורה דרך נציבות שירות המדינה?

<חזי משיטה:>
האמת היא שהשגנו הישגים טובים יותר לרופאים ולכן הוא נתן את ההנחיה לבצע את הגיוס. יש לנו הערכה שעם הנתונים החדשים ששיפרו את מצבם של הרופאים, גם במענקים לכניסה להיות רופא מחוזי וגם תוספת בשכר, שמצמצם כמעט למינימום את הפערים בינם לבין רופאי קופת חולים וביטוח לאומי, זה נותן לנו את ההרגשה שהפרסום של המכרזים הפעם יביא רופאים להירשם ולהיכנס כעובדים.

<היו"ר אלי אלאלוף:>
הפרסום הוא שלכם או של הנציבות?

<חזי משיטה:>
המכרז הוא שלנו.

<היו"ר אלי אלאלוף:>
זה שאתם לא בנציבות שירות המדינה, זה כבר נס ראשון.

<חזי משיטה:>
לא. אנחנו בנציבות שירות המדינה אבל הפרסום הוא פרסום של משרד הביטחון. הנציבות שותפה וגם מנהלת את המכרזים האלה ברוב המקרים.

<היו"ר אלי אלאלוף:>
בהצלחה ושיגיעו מהר. תדווחו לנו כשהם יהיו. תודה, חיים.

<יעל סלנט:>
אתמול היה רק הפתיח של פרק הניידות. קראנו את הסימן של ההגדרות. יש דבר אחד שמשרד הביטחון צריך לחזור אלינו אתו, בנוגע לעשייה במערכת התנועה שמשפיעה על יכולת הניידות של הנכה. אנחנו מבינים שהעמדה כרגע היא העמדה שהובעה אתמול בוועדה. ככל שיהיו עדכונים, תציגו לנו אותם בהמשך.

נעבור לסעיף 9כב, רכב רפואי.

9כב.
רכב רפואי

לעניין סימן זה, הזכאות לרכב רפואי תהיה כמפורט להלן, לפי הגבוה, ובלבד שהנכות המזכה ברכב רפואי היא קבועה.

(1) רכב יציג בנפח מנוע שלא יעלה על 1,600 סמ"ק לנכה שמתקיים בו אחד מאלה:
(1) דרגת נכותו היא חמישים אחוזים לפחות.
(2) סכום חשבוני של דרגת נכותו בשל פגימות במערכת התנועה הוא חמישים אחוזים לפחות.
(3) סכום חשבוני של דרגת נכותו הוא 55 אחוזים לפחות, ובלבד שלפחות עשרה אחוזים מתוכו הם בשל פגימה אחת במערכת התנועה.
(4) דרגת נכותו בשל פגימות בגפיים תחתונות היא בין שלושים ל-49 אחוזים.
(5) דרגת נכותו בשל פגימות בעמוד השדרה היא שלושים אחוזים לפחות, ובלבד שנקבעה לו דרגת נכות נוספת בשל פגימה אחת בגפיים התחתונות של עשרה אחוזים לפחות.
(2) רכב יציג שלא יעלה על 1,800 סמ"ק ואם לא יימצא רכב יציג בנפח מנוע של 1,800 סמ"ק לא יפחת מ-1,600 סמ"ק לנכה שדרגת נכותו היא חמישים אחוזים לפחות שמתוכה שלושים אחוזים לפחות בשל פגימות בגפה העליונה הימנית או עשרים אחוזים לפחות בשל פגימות בגפה עליונה שמאלית. 
כאן יש תוספת בנוגע לנכים שיד שמאל היא היד החזקה שלהם: שלושים אחוזים לפחות בשל פגימה בגפה העליונה השמאלית או עשרים אחוזים לפחות בשל פגימה בגפה עליונה ימנית.

(3) רכב יציג בנפח מנוע שלא יעלה על 2,000 סמ"ק ואם לא יימצא רכב יציג בנפח מנוע של 2,000 סמ"ק, לא יפחת מ-1,800 סמ"ק לנכה שמתקיים בו אחד מאלה:
(1) דרגת נכותו בשל פגימות בגפיים תחתונות בלבד היא חמישים עד 99 אחוזים.
(2) נכה שמלאו לו חמישים שנים שדרגת נכותו בשל פגימות בגפה עליונה אחת היא חמישים אחוזים לפחות.
(3) דרגת נכותו בשל פגיעת ראש עם נזק מוחי או שיתוק בחצי גוף אנכי היא שמונים אחוזים לפחות.
(4) דרגת נכותו בשל כוויות היא שמונים אחוזים לפחות.
(5) דרגת נכותו בשל פגימות בעמוד השדרה היא מאה אחוזים לפחות.
(6) דרגת נכותו בשל קטיעת גפה עליונה היא חמישים אחוזים לפחות, ונוסף על כך דרגת נכותו בשל ליקוי ראייה בעין אחת היא שלושים אחוזים לפחות.

(4) רכב יציג בנפח מנוע שלא יעלה על 3,200 סמ"ק, ואם לא יימצא רכב יציג בנפח מנוע 3,200 סמ"ק – לא יפחת מ-2,000 סמ"ק – לנכה בעל דרגת נכות מיוחדת בשל עיוורון שיש לו כלב נחייה.
כאן הסבירו לנו שזה בעצם רכבים מיוחדים, מה שמכונה בסלנג רכבי סטיישן, שבגלל זה יש הצדקה ליצירת קבוצה נפרדת ומיוחדת כי הרכבים האלה הם בדרך כלל רכבים שנפח המנוע שלהם הוא כזה.

(5) רכב יציג בנפח מנוע שלא יעלה על 3,800 סמ"ק, ואם לא יימצא רכב יציג בנפח מנוע 3,000 סמ"ק – לא יפחת מ-2,000 סמ"ק, לנכה שמתקיים בו אחד מאלה:

(1) נכה שדרגת נכותו בשל אחת מאלה היא שמונים אחוזים לפחות:

(1) קטיעת גפה תחתונה דרך פרק הירך.
(2) פגימה אחת בגפה תחתונה שמקבילה לקטיעת גפה תחתונה דרך פרק הירך.

(3) קטיעת גפה תחתונה בשליש העליון של הירך עם קיבוע של פרק הירך בגפה התחתונה הקטועה.
(2) דרגת נכותו בשל פגימות גפיים תחתונות היא מאה אחוזים לפחות.
(3) דרגת נכותו בשל פגימות גפיים עליונות היא מאה אחוזים לפחות.
(4) דרגת נכות מיוחדת בשל עיוורון שאין לו כלב נחייה.
לכן הוא לא צריך את הרכב המיוחד עליו דיברנו קודם. נשמח אם משרד הביטחון כן יוכל לפתוח ולהקדים כמה מלים על החלוקה של הקבוצות, למה הן נקבעו כך, למה הסמ"קים הם כאלה, היכן שיש הסברים מיוחדים בנוגע לעיוורים לדוגמה עם כלבי נחייה, להסביר מה הצורך ואיזה מענה ניתן להם.

<היו"ר אלי אלאלוף:>
סיימת את הפרק?

<יעל סלנט:>
כן. סיימנו את כל הסעיף. קראנו את כל סעיף 9כב שהוא נושא שלם.

<חזי משיטה:>
אני חושב שהחלוקה הזאת מייצגת. אנחנו עומדים בה. לא מוזכרים כאן החריגים ככל שנדרש, אם יש חריגים במעבר בין הקבוצות. אנחנו חושבים שהרכבים שנוסעים בהם היום בקבוצות השונות שהקראת ובקטגוריות השונות נותנת מענה טוב לנכי צה"ל בהתאם לנכויות ובמדרג שהקראת כאן.

<רפי כהן צמח:>
כמה הערות. יושב ראש מחוז חיפה והצפון, ארגון נכי צה"ל. בנושא הסמ"קים. אתמול עלה הנושא הזה. יש כאן שינוי על פי ההוראה. 

<היו"ר אלי אלאלוף:>
המקורית?

<רפי כהן צמח:>
ברור. הנושא של הסמ"קים, 1,800, אם לא יימצא 1,800 – לא יפחת מ-1,600, 2,000 - לא יפחת מ-1,800 וכך הלאה. אני אמרתי אתמול למה לא יהיה הפוך במדרג? אם לא יימצא 1,600, אז ייתנו 1,800. למה הולכים אחורה? אז הם אמרו שאין בעיה לתקן את זה וישנו את זה. אני רואה שזה עולה שוב.

<יעל סלנט:>
זה ללכת אחורה?

<קריאה:>
כן. 

<אלי סבן:>
אגף השיקום. אני אסביר. גם היום הרכבים שכתובים 1,600, לדוגמה טויוטה קורולה, זה לא 1,600 אלא זה 1,598. 

<קריאה:>
משרד התחבורה מגדיר את זה כ-1,600.

<קריאה:>
1,598 היה בגלל סוג של תקינה.

<היו"ר אלי אלאלוף:>
חברים, הערה אחת מותרת. כמה הערות – צריך פרוטוקול.

<אלי סבן:>
ה-1,600 המוגדר, המדויק, הוא לא קיים כי ברישיון הרכב מופיע סמ"ק נמוך יותר.

<היו"ר אלי אלאלוף:>
רפי שואל שאלה מאוד פשוטה. ההיגיון אומר שאם אתה למטה, אתה יכול לעלות למעלה. למה ללכת מלמעלה ולרדת למטה? לדעתי זה עניין של ניסוח.

<חזי משיטה:>
אני מצטער, אני לא מכיר את זה שדיברנו והסכמנו.

<רפי כהן צמח:>
זה היה אתמול. לא דיברנו והסכמנו. הנושא הזה עלה אתמול על קצה המזלג, בפתיחת הדיון בפרק של הרכב.

<היו"ר אלי אלאלוף:>
בואו נתייחס לזה.

<רפי כהן צמח:>
אמר ערן יוסף, ואני מצטט אותו, הוא אמר חד משמעית שאם זאת הבעיה, אנחנו נשאיר את המצב על פי ההוראה.

<יעל סלנט:>
אתם מסכימים להגיד שלא יעלה על הגבוה, בלי להוריד את הרף הנמוך. אם אין רכב, אז אין רכב.

<ערן יוסף:>
הרף הנמוך בא להגן.

<חזי משיטה:>
המצב הנוכחי הוא המצב שבדרך כלל ברוב רובם של המקרים אין בעיה ואנחנו מספקים אותו ועומדים בו. אני רוצה להרחיב. הקטגוריות של הרכבים מתקיימות. ה-1,600 מתקיים וה-1,800 מתקיים וה-2,000 מתקיים וכן הלאה. אני אחזור על מה שאמרתי אתמול ואני לא חושב שצריך להרחיב את זה כלפי מעלה כי היום יש רכבים בנפחי מנוע יותר קטנים מאלה שמופיעים כאן, יותר טובים, יותר אמינים, יותר בטיחותיים, יותר מאובזרים ויותר הכול. אמרתי את זה אתמול ואני לא רוצה לחזור על זה.

<רפי כהן צמח:>
שהנכה יבחר.

<היו"ר אלי אלאלוף:>
רפי, אל תפריע בבקשה.

<חזי משיטה:>
שהנכה יבחר. הוא ייקח את הרכב בקטגוריית הנפח שיש לו, של 1,800. אם הוא יבחר - ואני אומר לך שיש כאלה שבוחרים גם כשהם עולים לוועדת חריגים – לרדת לרכב של 1,500 כי הוא רכב יותר טוב, יותר אמין, יותר מתאים לו, ועושים את זה, ואתה יודע שעושים את זה – זכותו לעשות את זה.

<רפי כהן צמח:>
זכותו.

<חזי משיטה:>
אם לא, נמצא לו רכב 1,600.

<רפי כהן צמח:>
לא. זה לא. 

<היו"ר אלי אלאלוף:>
רפי, אתה מפריע לדיון הזה. אי אפשר להבין אותך.

<רפי כהן צמח:>
זה הבייבי שלי.

<היו"ר אלי אלאלוף:>
אבל בינתיים זה לא הבייבי שלי. אתה רוצה שאני אכריע ולכן אני צריך להבין. תאפשר לסיים.

<חזי משיטה:>
אנחנו מגלים לאורך השנים, במיוחד בשנים האחרונות, ככל שהרכב יתר גדול, אנחנו מגלים שיש רכבים טובים יותר בנפחי מנוע קטנים יותר שנותנים מענה יותר טוב לנכים. אני מדבר אפילו על נכים שאמורים להיכנס לרכב עם כיסא גלגלים או לנהוג בו או להיות מוסעים בו. אנחנו קונים אותם. אני אומר לך אדוני היושב ראש שהם טובים יותר, עם מנועים קטנים יותר, עם הספקים גדולים יותר ונותנים מענה מצוין.

<היו"ר אלי אלאלוף:>
אני לא מבין מה הבעיה.

<חזי משיטה:>
אני חושב שאין בעיה ואני חושב שלא תהיה בעיה למצוא בנפחי המנוע, בקטגוריות האלה, את המענה לכל נכה. אני רק אומר שמי שירצה, ויש כאלה שרוצים, לקבל רכבים טובים יותר שנפחי המנוע שלהם הם גם קטנים יותר – הם עושים את זה, הם יכולים לעשות את זה והם מקבלים רכב יותר טוב ולא פחות טוב.

<ערן יוסף:>
יועץ משפטי, משרד הביטחון. אני רק רוצה להסביר את הנקודה. אנחנו מדברים כאן לא על הרכב שבסוף הנכה ייסע אתו אלא על הרכב היציג ממנו נגזרת הזכאות. שנית. אין רכב 1,601, 1,602, זה לא קיים במציאות. בפועל, בקטגוריית רכב 1,600, כפי שאמר אלי, הרכב הנוכחי הוא 1,598. תמיד יש איזושהי נגזרת של קצת פחות. המטרה שלנו בחקיקה, בנוסח שהגשנו מלכתחילה, הייתה לכתוב עד 1,600 כדי להכליל את הקבוצות האלה של ה-1,598 פלוס. בא ארגון הנכים ואמר שהוא לא רוצה שיהיה מצב שבגלל שאומרים עד 1,600, בסוף תבחרו רכב 1,400. לכן בנינו את המדרג הנמוך שבא להגן ואומר שאם לא יימצא ה-1,600 ולא 1,598 ולא יימצא וכן הלאה וכן הלאה, בסוף אנחנו קובעים איזשהו רף תחתון שאי אפשר לרדת ממינו.

<רפי כהן צמח:>
לא. תעלה לרף עליון.

<ערן יוסף:>
אם רוצים לוותר על הרף התחתון, אין לי בעיה. אבל אם רוצים להגיד משהו הפוך, לא יפחת מ-1,600, אנחנו לא עומדים במצב הקיים כי 1,598 לא נכנס פנימה.

<חיים בר:>
אני רוצה שיהיה ברור שמה שכתוב כאן, מדובר על רכב יציג שהבן אדם זכאי לקבל על פי הפגימות שנאמרו כאן. זה הרכב. בכסף הזה שהוא מקבל על נפח המנוע הזה, הוא יכול לקנות מה שהוא רוצה. הוא יכול לקנות 1,100 והוא יכול לקנות 3,800. זאת הזכאות. ברגע שמדברים על אם אין את זה או אין את זה, זה מתייחס לרכב שהוא נקוב על שם. בא בן אדם ואומר שהרכב שלי בזכאות הזו לא מתאים לי ואז הוא צריך לבחור לו רכב מותאם עבורו. יבואו מהנדסי הרכב ויאמרו שהרכב שהכי מתאים לך הוא ב-1,300 סמ"ק. אבל ברמה העקרונית הזכאות הבסיסית שלו היא 1,600. 
<אבנר גולן:>
ארגון נכי צה"ל. ברגע שאנחנו אומרים שהתזכיר אמור לשקף את המצב הקיים, הוא אמור לשקף מצב קיים. במקרה הספציפי, כמו מקרים אחרים, התזכיר אינו משקף מצב קיים ואני רוצה להתייחס דווקא לסוגיה של רכב 1,800. 

בחודש אוגוסט 2017 קיבלנו הודעה מהיבואן וממשרד הביטחון שהיבואן הפסיק לייבא את ה-1,800. המחיר של 1,800 עליו סיכם הארגון עם משרד הביטחון לפני כחמש-שש שנים, היה 155 אלף שקלים. רכב יציג. עם הזמן, משום מה הרכב הזה השתנה לדגם אחר, בלי ידיעת הארגון, וכיום הוא עומד על 143 אלף שקלים. זאת אומרת, מבחינת אגף השיקום אין היום רכב 1,800 בעוד שבשוק יש למשל את ה-וורסו, 1,800 במחיר של 154 אלף שקלים. אגף השיקום בעצם לא בא עם איזושהי החלטה והצעה של הנה, מצאנו רכב חליפי אלא הוא עושה את המאמצים להמשיך לחפש רכבים מתחת לנפח 1,800 סמ"ק והתנהלות זו תשליך גם כלפי העתיד. זאת אומרת, אם זה נכנס לתזכיר היום, אם אין 1,800, יורדים ל-1,600 – זה חמור מאוד בעינינו.

<היו"ר אלי אלאלוף:>
רפי, אני ממש לא מבין את כל הפלפולים האלה. אתם רוצים לתת רכב עד 1,600, תנו רכב, ערך עד 150 אלף שקלים ושלום על ישראל. מה זה הפלפולים האלה? מה זה כל הדוקטורט הזה? זה נראה לי בדיחה, סליחה על הביטוי ובלי להיפגע אישית. אני איש פשוט מאוד ואין לי חוכמולוגיה בראש. זה נראה לי מטורף. עד 1,600, 150 אלף שקלים ושלום על ישראל. לדעתי כל ההתפתלויות האלה מיותרות. אתם רוצים להתפלפל, תמשיכו. פסטיבל מיותר. לא נעים להתחיל את הבוקר הזה כך, הפכנו לחברים ומשפחה אחת כולנו כאן, בואו תמצאו נוסח הכי פשוט בעולם. כולכם אומרים אותו הדבר. תאמינו לי שכולכם אומרים אותו הדבר. אני מסתכל מבחוץ וכולכם אומרים אותו הדבר. אז אי אפשר למצוא מה שנקרא בצרפתית מה שמובן מאליו כותבים אותו מאוד פשוט? תעשו את זה. זה מובן מאליו.

<רפי כהן צמח:>
שוב אני אומר. אם זה היה צילום מצב - - -

<היו"ר אלי אלאלוף:>
מה לפי דעתך כתוב כצילום מצב? איך צריך להיות כתוב?

<רפי כהן צמח:>
על פי אותן פגימות שקראה היועצת המשפטית זכאי 1,600 – 1,600. זכאי 1,800 – 1,800. אף פעם לא היה מדרג. אם לא יימצא 1,800, נלך אחורה ל-1,600. אנחנו מתקדמים ולא הולכים אחורה. זה לא צילום מצב. מאחורי הנושא הזה יש קצ'. שאף אחד לא יספר סיפורים שזה 1,598. משרד התחבורה קבע שזה 1,600.

<היו"ר אלי אלאלוף:>
אתה רוצה לנסח לי את התשובה?

<רפי כהן צמח:>
אנחנו ננסח לך את התשובה.

<קריאה:>
אתה נתת את התשובה.

<היו"ר אלי אלאלוף:>
בואו נפסיק את הדיון הזה. תציעו נוסחה פשוטה. מאוד פשוטה. זה סרבול מיותר.

<רפי כהן צמח:>
תכף כבוד היושב ראש יקבל.

<יעל סלנט:>
יושב ראש הוועדה העלה רעיון לעבור על סכומים. אין לכם בעיה?

<ערן יוסף:>
אין לנו בעיה.

<היו"ר אלי אלאלוף:>
אז תשבו ותנסחו. 

<קריאה:>
אדוני היושב ראש, נתת את התשובה הכי פשוטה. רק לאמת אותה.

<רפי כהן צמח:>
לא סיימתי. השאלה למה יוצמדו.

<קריאה:>
מדד מחירי המכוניות החדשות.

<יעל סלנט:>
אבל ההצמדה היא שאלה נפרדת שעוד לא הגענו אליה. בואו נדבר קודם על הסכומים. יש סכומים שאפשר לומר שהם מוסכמים?

<קריאה:>
ודאי. 

<עידן קלימן:>
אבל זה מוקש שצריך להתייחס אליו כי עולם הוא דינאמי וכל שנה המחירון מתחדש, שערי מטבע, תנודות והחלטות של היבואן.

<קריאה:>
מה אתם מציעים?

<רפי כהן צמח:>
אנחנו מציעים להשאיר את המצב כפי שהיה וזהו. מה יותר פשוט מזה?

יש לי שאלת הבהרה. סכום חשבוני שדרגת נכותו 55 אחוזים. זאת נכות לפני שקלול. אם אנחנו הולכים לפרק ב', כשיש חמישים אחוזי נכות, זכאי ל-1,600 ואחר כך 55 אחוזים, זכאי ל-1,600 לא מסתדר לי. זאת אומרת, זה חמישים אחוזים נטו וזה 55 אחוזים ברוטו. זה לא בא לידי ביטוי שזה ברוטו.

<יעל סלנט:>
למה? אומרים חשבוני.

<רפי כהן צמח:>
גם בפרק ב' כתוב חשבוני.

<יעל סלנט:>
מה זה פרק ב'? בסעיף (ב).

<רפי כהן צמח:>
בסעיף (ב).

<יעל סלנט:>
סכום חשבוני של דרגת הנכות. סעיף קטן (ב) מדבר רק על פגימות במערכת התנועה. סעיף קטן (ג) נותן עוד אופציה. הוא אומר סכום חשבוני של דרגות הנכות הוא 55 אחוזים לפחות ובלבד שלפחות עשרה אחוזים הם בשל פגימה אחת במערכת התנועה.

<רפי כהן צמח:>
מה זה שונה מסעיף 0ב)?

<יעל סלנט:>
כי בסעיף (ב) זה סכום חשבוני של דרגת הנכות בפגימות במערכת התנועה. כל הפגימות ביחד במערכת התנועה צריכות להיות חמישים אחוזים. אבל כאן יש עוד תנאי.

<רפי כהן צמח:>
זה לפני שקלול וזה אחרי שקלול.

<יעל סלנט:>
לא. סעיף קטן (ב) אומר דרגת הנכות בשל פגימות במערכת התנועה היא חמישים אחוזים. אבל סעיף קטן (ג) אומר שיכולה להיות לך דרגת נכות שהסכום החשבוני שלה הוא 55 אחוזים לפחות ואם יש לך רק עשרה אחוזים במערכת התנועה מתוך ה-55 אחוזים, זה מספיק. 

<קריאה:>
סעיף (ג) דווקא משפר את המצב.

<רפי כהן צמח:>
בסעיף (ב), אם יש לי חמישים אחוזים ואין לי עשרה אחוזים, גם אני זכאי לרכב.

<יעל סלנט:>
נכון. 

<קריאה:>
סעיף קטן (ב) הוא רק מערכת התנועה וסעיף קטן (ג) הוא כל הגוף.

<רפי כהן צמח:>
לפי דעתי סעיף קטן (ג) הוא נכות כוללת כשמתוך הכוללת יש עשרה אחוזים לוקומוטורי. 

<יעל סלנט:>
נכון.

<רפי כהן צמח:>
זאת הכוללת. זה לא הנטו. זה לא אחרי שקלול.

<דני בן אבו:>
הוא מנסה לומר שאם חמישים אחוזים מקבל, אז בוודאי 55 אחוזים מקבל.

<יעל סלנט:>
אבל החמישים אחוזים שלך מוגבלים. הוא לא חמישים אחוזים באשר הוא חמישים אחוזים. הוא חמישים אחוזים על מערכת התנועה.

<רפי כהן צמח:>
לא. חמישים אחוזים כולל, לא משנה מה. הוא מקבל רכב רפואי.

<קריאה:>
לכן הסעיף הזה מיותר.

<היו"ר אלי אלאלוף:>
ערן, בבקשה.

<ערן יוסף:>
 יש כאן שלושה סעיפים. סעיף (א) אומר חמישים אחוזים, לא משנה מה. חמישים אחוזים נכות מוכרת מקבל אוטומטית.
<יעל סלנט:>
משוקלל.

<ערן יוסף:>
אדם שלא הגיע לחמישים אחוזים נכות מוכרת אבל יש עוד שני מצבים. במצב הראשון יש לו חמישים אחוזים כוללת - - -

<קריאה:>
לא משוקלל.

<ערן יוסף:>
לא משוקלל, במערכת התנועה, אז גם הוא מקבל אוטומטית. סעיף (ג) אומר שגם אם יש לו לא רק במערכת התנועה, יש לו סעיפים שונים אבל הוא הגיע ל-55, מתוכם עשרה במערכת התנועה – גם מקבל. אלה שלושת המצבים.

<רפי כהן צמח:>
זה מה שאני אומר שצריך לציין שזה לא משוקלל.

<ערן יוסף:>
אבל כתוב נכות חשבוני, שזה לא משוקלל.

<קריאה:>
מצטבר.

<קריאה:>
חשבוני זה לא משוקלל.

<היו"ר אלי אלאלוף:>
מתחיל להיות לי חוסר סבלנות. אני מאמין שרק נציג אחד מכל ארגון מדבר. אם לארגון יש 17 קולות ונבוא לכאן, איזה ארגון זה? איזה ארגון גג זה? חבר'ה, הגיע הזמן שתעשו סדר בבית. אני לא יכול להקשיב לכל אחד. עמדה אחת וזהו. תכינו את עצמכם. אני מוכן לדחות את הדיון הבא לעוד חודשיים, אני לא סובל מזה אבל אתם סובלים. אם תעשו שיעורי בית ביניכם, שבו ביניכם כמה זמן שתרצו, תבואו עם עמדה מגובשת. אומר לכם את האמת, את רוב הדברים אני לא מבין אותם. אתם לא צריכים אותי. תבואו עם עמדה ברורה ומגובשת, תאמרו שזה מקובל על כל הצדדים, תהיה שמחה לי ולכם. אי אפשר שעל כל דבר קטן נקיים דיונים של שעה. הנה, כבר חצי שעה הלכה. לשם מה? תנסחו את זה ביניכם. שבו ביניכם.

היו לי דיונים בדברים הרבה יותר קשים ותאמינו לי, לא הגענו לרמת ויכוח על פסיק קטן. אני אומר לכם את האמת, יש הרגשה של חוסר אמון הדדי, כאילו כל אחד מנסה לסדר את השני.

אני מבקש, תעשו סדר בבית ושלא על כל נושא יבוא המרכז, הצפון, הדרום שקט דווקא בזמן האחרון. חיים, תעשה סדר בבית שלכם.

<חיים בר:>
זו ההוראה היחידה שמאז נחתם גורן, אני ביקשתי לשבת עם משרד הביטחון כדי לדבר על הדברים האלה. יש סדר וברור לגמרי בארגון נכי צה"ל מה הכוונות שלנו ושום דבר מהדברים האלה לא נעשה נכון לרגע זה.

<היו"ר אלי אלאלוף:>
אם אתם רוצים, נדחה את הדיונים לעוד שבועיים. תיזהרו, ברגע שחוק ההסדרים ייכנס, הקיר הנמוך של כולם. כל הדיונים יהיו כאן ולא יהיה לנו זמן. לא סתם אנחנו דוחפים את הנושא שלכם כי הוא נראה לי חשוב מאוד כי הוא מכניס סדר. תוותרי על איזה פסיק כדי שנתקדם. אני מתנצל.

עוד הערות מהותיות שאתם רוצים להעיר? אני מציע שתעבירו את מה שאתם רוצים לייעוץ המשפטי של האגף ואחר כך הם ישבו עם הייעוץ המשפטי שלנו וננסח את זה סופית.

יש עוד הערות? אם זה לנושא הזה, אני לא רוצה. 
<עזר נעים:>
לניסוח.

<היו"ר אלי אלאלוף:>
את הניסוח תעביר ליועץ המשפטי.

<איציק שושן:>
מחוז תל אביב. אני שמאי רכב משנת 1988 וחבר באיגוד השמאים. יש כאן הרבה דברים שהשתנו מאז קום המדינה בכל מה שקשור לתחום הרכב ובאמת שם צריך לבוא ולעשות חשיבה מחודשת. יש נכים שמזדקנים וצריכים רכב גבוה יותר בשל הנכות שלהם. יש כאן הרבה דברים שצריכים להשתנות. לוועדה מגיעים חבר'ה שבזמנו לא היו מכוניות גבוהות יותר והיום יש. יש דברים שאז לא היו והיום קיימים והם מיטיבים עם הזכויות של הזכאים. צריכה כאן להיות מחשבה מקצועית עם ראייה לאופק רחב ולשנות.

<היו"ר אלי אלאלוף:>
זאת לא הוועדה שלי שצריכה לטפל בזה. אני לא מבין בזה כלום. זה לא ענייני. שבו ביניכם ותביאו הצעות. אני בטוח שיש לך ידע אדיר אבל תעבירו אותו ליועץ המשפטי שלכם.

<אבי חן:>
לגבי הנושא הזה, חסר לנו נתון בכמה עיוורים מדובר באגף השיקום. בנוסף לכך, כמה החלפת רכב, מה שנקרא נקוב בשם, בשנה יש לאגף שיקום. המספרים הם ממש מינוריים, גם להחלפת רכב נקוב על שם וגם לעיוורים. 

<היו"ר אלי אלאלוף:>
למה זה חשוב?

<אבי חן:>
זה חשוב. המספרים לא גבוהים. אני מחזק את דבריך. אכן כל הדיונים האלה היו צריכים להיות בזמן שהארגון ניהל דיונים על תזכיר הנכים חמש-שבע שנים. יחד עם זאת אני רוצה גם לחזק את דברי חזי משיטה שאומר שיש רכבים שהם 1,600 שהם יותר טובים מ-2,000 סמ"ק. היציג שלי הוא 2,000 סמ"ק אבל קניתי 1,600 כי הוא יותר טוב מה-2,000 סמ"ק. אני מקבל את ההצעה שלך של מחיר נקוב וגם את הסמ"ק. גם לא להתפלפל אם זה 1,600 או 1,598. גם הביטוחים הם 1,600 ו-1,800 ולא נכנסים לניואנסים האלה של 1,598. תודה.

<עידן קלימן:>
אני יודע שאדוני בצדק חסר סבלנות לדבר הזה ולא סתם אתמול הארגון הציע, ובצדק, שהדברים האלה ייסגרו מול משרד הביטחון ויביא אותם אליך. פשוט, עושים הרבה אבק כדי מה שנקרא אנשים לא יבינו מה קורה, במיוחד כמו שאדוני אמר, אנשים שבאים מבחוץ.

הדברים מאוד פשוטים. יש זכאות בסיסית ל-1,600, ל-1,800, ל-2,000. זו הזכאות הבסיסית. כמו שאדוני יודע כשהוא מגיע לחברת השכרת רכב והוא הזמין רכב 1,600 ובמקרה אין, אז אומרים לו, סליחה, אין, קח 1,800. כאן באו והפכו את היוצרות. באים ואומרים שמגיע לבן אדם איקס, אנחנו ניתן לו מינוס. אני חושב אדוני, במלוא הצניעות, שברמה העקרונית אדוני צריך פשוט להנחות כאן שדבר כזה לא יכול לקרות. הארגון בטוח יסתדר, כמו שאדוני אמר יסתדרו על מתי מחליפים, איך מחליפים, הסל כן יקר או לא יקר, אבל ברמה העקרונית לא יתכן שבחוק שאדוני מעביר כאן יהיה רשום שמגיע לאדם משהו והוא יקבל פחות. אם מגיע משהו והם לא מסוגלים לספק את זה, הוא יקבל יותר. 

<משה אברהמי:>
ארגון נכי צה"ל. לגבי המדרג של הפגימות. יש כאן מדרג מאוד יפה של כל הפגימות שמזכות בסוג מסוים ובסמ"ק מסוים של רכבים אבל הם שכחו פגימה אחת ואנחנו כבר מדברים על זה הרבה שנים והיא לא הוכנסה, וזאת הפגימה של פגועי יד ורגל שאינם מאה אחוזים מיוחד. יש לנו זכאות באגף השיקום שהיא לא כתובה. אנחנו מקבלים אותה אבל עכשיו כשמכניסים את זה לחוק צריך להכניס את הזכאות הזאת. זאת היא זכאות של 3,800 סמ"ק. צריך פשוט להוסיף סעיף נוסף. יושב כאן האחראי על הרכב באגף השיקום והוא מכיר את הדברים האלה. אנחנו קבוצה מאוד קטנה אבל חייבים להכניס את זה לחוק כי אחרת, אם לא נהיה בחוק, לא נקבל שום דבר.
<היו"ר אלי אלאלוף:>
זה נראה לי חשוב. אתם יכולים להתייחס להערה האחרונה של החבר?
<חזי משיטה:>
לגבי הנושא של אברהמי נביא תשובה בפעם הבאה. אני לא רוצה להיכנס לאירוע פרטי. אנחנו ניתן לו את התשובה ואם יהיה צורך גם נגיד אותה בוועדה. אם יהיה צורך

<קריאה:>
זה לא פרטי. זאת קבוצה.

<יעל סלנט:>
כל קבוצת פגועי יד ורגל.

<חזי משיטה:>
שמטופלים כרגע והם יטופלו גם בעתיד.

<היו"ר אלי אלאלוף:>
שיהיה בחוק. אני מבקש שזה ייכלל בחוק.

<חזי משיטה:>
אם יהיה צורך, אנחנו נביא את עמדתנו.

<היו"ר אלי אלאלוף:>
לא. עכשיו אני קובע. אני קובע שזה יהיה בחוק.

<חזי משיטה:>
אדוני, הפרק שיושב כאן הוא פרק שהובא לוועדה על ידי משרד הביטחון וארגון נכי צה"ל. אני אמרתי את זה אתמול.

<היו"ר אלי אלאלוף:>
אני מרגיש את הטון.

<חזי משיטה:>
גם אני מרגיש.

<היו"ר אלי אלאלוף:>
אתה רואה שהטון הוא לא להסכמות. שבו ביניכם, תסכימו ותחזרו. זה לא נורא. אל תיפגעו מזה. שלא תהיה רגישות יתר. שבו ביניכם. אני לא מבין מה זה 1,600 סמ"ק. כאן זה נראה לי עקרוני. מי שיש לו נכות כזאת קשה שהפתרון שלו הוא 3,00 סמ"ק, בבקשה, תכללו את זה בחוק. בזה אני כן יכול להתערב. בשאר, בטכניקה אתם שולטים ויודעים עליה יותר ממני.

<חיים בר:>
אני חושב שזה לא נושא חדש. אמר את זה משה אברהמי ואני רוצה להפנות את משרד הביטחון למסמכים של הרופא הראשי. יש הגדרה ברורה למה הם מוצמדים. הם מוצמדים כמו קטועי שתי רגליים וקטוע שתי רגליים במסמך הזה ובמסמך קודם מ-1991 מספרים על אותם קריטריונים.

<היו"ר אלי אלאלוף:>
יופי. תעשו את זה בדיון. אני בטחו שיש לכם דיונים ואתם ממשיכים. תעשו את זה בדיון תיאום ביניכם.

<אלון דהן:>
מחוז ירושלים. אני רוצה להפנות את תשומת לב חברי הוועדה ואדוני לעובדה שהפקטור הזה הוא רק פקטור שעובד בכיוון אחד. כלומר, הפקטור של הסמ"ק. למשל, אני כמאה פלוס לקחתי רכב עם סמ"ק יחסית נמוך אבל אבזור גבוה והוא נשאר על החלפה לחמש שנים למרות שהסמ"ק הוא נמוך יחסית. זאת אומרת, הסמ"ק עובד רק כשזה לצד אחד ולא לצד השני. כשאתה יורד מהסמ"ק, אתה לא משנה את הזכויות שלך באופן כולל. רק כשאתה עולה בסמ"ק אתה משנה את הזכויות. כשאתה יורד בסמ"ק, אתה לא משנה את הזכויות ולא יוצר איזון. אני חושב שזה עונה גם למה שאדוני הציע בעניין של להוריד את הסמ"ק כקריטריון ולהישאר בתחום של מחיר ואז אולי זה יפתור גם את הבעיות האלה שיש חוסר איזון בעניין מועדי החלפה ודברים כאלה ברכב שהוא מאובזר ובאופן שהוא עולה על מחצית ערכו.

<היו"ר אלי אלאלוף:>
אני אנסה לסכם את הנקודה הזאת ולא להמשיך בה. 

<חיים בר:>
חשוב לי להוסיף. זה סעיף לבדיקה במסגרת הבדיקות. בסעיף (3)(ב), יש כאן סעיף שהוא שונה מכל הסעיפים שהקראנו והסברנו עד עכשיו. הסעיף הזה יש איזשהו קריטריון נוסף שהוא גיל חמישים. גם זה צריך להיבחן.

<היו"ר אלי אלאלוף:>
ברשותכם, ערן, רצית לומר משהו.

<ערן יוסף:>
לגבי הסמ"ק והכסף. אני חושב שאפשר לקבוע כאן עיקרון ואז אנחנו נוכל להעביר את הנתונים וזה יהיה יותר פשוט.

<היו"ר אלי אלאלוף:>
אתם מסכימים לסמ"ק וכסף? לשני המרכיבים בפרמטרים?

<ערן יוסף:>
אם שואלים אותי, הכי נכון לכתוב זה רק כסף. אם אתם רוצים שייקבע שגם לא יעלה על 1,600 וגם כסף, גם אין לנו התנגדות.

<היו"ר אלי אלאלוף:>
רק במילה אחת, את הכסף וההצמדות והמצב המשתנה בשוק. איך אתה עושה?

<ערן יוסף:>
אנחנו קבענו כעיקרון בחוק שכל הסכומים מוצמדים למדד מחירים לצרכן אלא אם כן ייקבע בתקנות אחרת. הסכומים האלה כרגע לא מוצמדים. על זה אפשר לנהל משא ומתן ולהחליט אחר כך אם אנחנו רוצים להצמיד.

<היו"ר אלי אלאלוף:>
קחו את הסעיף הזה ותקיימו את הדיון הפנימי שלכם יחד עם ארגון הגג ותבואו לכאן עם סיכום. בואו נתקדם.
<ערן יוסף:>
עוד מילה. לגבי הקבוצה של יד ורגל. כתבנו גם מכתב מנומק לאדוני עם הפירוט של כל הדברים. נכי יד ורגל מקבלים זכויות כפי שמוגדר בהוראות וכפי שמופיע בתזכיר החוק. היכן שיש זכויות מיוחדות, הגדרנו את זה, והיכן שהם נכנסים לתוך קבוצה כללית, לא הגדרנו. לגבי רכב הם זכאים לרכב 2,000 וזה נכנס כאן להגדרות.

<היו"ר אלי אלאלוף:>
אתה לא יכול להשוות לנכה במצב הזה. אתה שולט בכל פסיק בחוק הזה. תן לו את ההסבר המלא. תן לו את זה בסעיף.

<ערן יוסף:>
אדוני, נתנו את זה במסמך מפורט.

<היו"ר אלי אלאלוף:>
לא, לא באישי. חס וחלילה. יום אחד יבוא מישהו אחר. תשימו את זה בבקשה בחוק.

<ערן יוסף:>
אני מנסה להסביר שזה רשום בחוק.

<יעל סלנט:>
אתה מתכוון לסעיף (3)(ב)?

<ערן יוסף:>
כן.

<יעל סלנט:>
אבל זה נכה שמלאו לו חמישים.

<היו"ר אלי אלאלוף:>
אני סוגר את הדיון בסעיף הזה. הקדשנו לו מספיק זמן ולא התקדמנו. תחזרו לדיון בנושא הזה ונתקדם.

<רפי כהן צמח:>
לכן ביקשתי מאדוני לדחות את הדיון על הפרק הזה.

<היו"ר אלי אלאלוף:>
תבואו עם הצעה מגובשת. אני בא ממשפחה גדולה, אבל אף פעם לא דנו בפומבי בנושא כלשהו. בואו נאמץ את הרגלי המשפחות שלנו שלא היו כל כך גרועות. נמשיך.

<יעל סלנט:>
9כג
סיוע לרכישת רכב רפואי ראשון חדש

נכה יקבל סיוע לרכישת רכב רפואי ראשון חדש בהתאם לזכאותו לפי סעיף 9כב בדרך של מענק בגובה 85 אחוזים מעלות הרכב היציג ומלווה שיחולו עליו הוראות סעיף 22 בגובה 15 אחוזים מיתרת הסכום.

9כד
החלפת רכב רפואי

קיבל נכה סיוע לרכישת רכב רפואי לפי סעיף 9כג, יקבל לפי כללים שיקבע שר הביטחון, סיוע להחלפת הרכב ובלבד שרכש רכב חדש:

(1) אם הותקנו ברכב אביזרים שערכם עולה על חמישים אחוזים מעלות הרכב מדי חמש שנים.
(2) בכל מקרה אחר, מדי 48 חודשים.

כפי שנראה בהמשך, מקבל רכב מדינה - זאת החלפה כל 42 חודשים.

<יעקב זכאי:>
יש לי הערות לשני הסעיפים וכל אחד מהם הוא גדול וחשוב. סעיף 9כג, סיוע לרכישת רכב רפואי ראשון חדש. ההסדר שכתוב כאן בסעיף אינו תואם את מה שכתוב בהוראת הרכב. בהוראת הרכב, הסדר המימון של הרכב החדש הוא שונה. הוא מפריד בעלות הרכב בין שני רכיבים: רכיב הרכב ללא מסים ורכיב הרכב עם מסים, מה שנקרא בעגה של הרחוב פטור ממס. על פי ההוראה, סכום המסים המוטלים על הרכב, ניתן לנכה כהלוואה עומדת, למעשה כמענק שהוא לא משלם אותו. לגבי היתרה או יותר נכון סכום הרכב ללא מסים, הסיוע שהוא מקבל הוא שני שלישים במענק ושליש בהלוואה.

כאן שינו את הסדר או שינו את הפרופורציות. אני לא מכיר שום עבודה שאומרת שזה תואם או שהסכומים תואמים. נכון שבמהלך שבע השנים האחרונות האגף שינה את הנוהל הפרוצדורלי של שחרור רכב ממכס, אבל האגף הצהיר בעצמו – ואם אני לא טועה, זה היה אפילו תצהיר של מר סבן שיושב כאן – שהזכויות של הנכים כתוצאה מהשינוי הפרוצדורלי של אי הליכה למכס או של רכישות הרכב, לא יפגע בזכויות הנכים.

אני חושב שמגיע הסבר מדוע זה הפך ליחסים של 85-15 במקום ההסדר שכתוב בהוראה ושהוא אמור להיות תמונת מצב.

יש לי הערות גם לסעיף הבא. אני אשמח אם אחרי שנסיים את הסעיף הזה, תיתן לי את רשות הדיבור.
<היו"ר אלי אלאלוף:>
תשלים עכשיו. אתה מתייחס לסעיף שקראנו.

<יעקב זכאי:>
כן. הסעיף הבא, 9כד. הערה ראשונה לגבי 9כד(1). על פי הוראת הרכב, ואני זוכר שאנחנו מדברים על צילום מצב, הארכת החזקת הרכב לחמש שנים על פי ההוראה חלה רק על רכב שצויד ואובזר בחוץ לארץ. מרבית הרכבים שמצוידים, מאובזרים בארץ ועל כן יש כאן בעצם צמצום של הזכאות. זה לגבי מי שיש לו רכב מאובזר באבזור מיוחד.

<יעל סלנט:>
מה זה צויד בחוץ לארץ?

<יעקב זכאי:>
זה מה שכתוב.

<קריאה:>
למשל ההתקנה של המעלון נעשתה בגרמניה.

<יעקב זכאי:>
ולכן היא גם עולה יותר.

<קריאה:>
כי עושים את זה במפעל.

<יעקב זכאי:>
לכן מי שהיום החליף כל שלוש וחצי שנים, גם כשהרכב שלו מאובזר מאוד, פוגעים בזכאותו. 

<היו"ר אלי אלאלוף:>
למה פוגעים?

<יעקב זכאי:>
כי הוא החליף פעם בחמש שנים ולא פעם בארבע שנים. תכף אני אסביר למה בכל זאת זה נראה שולי, למה חשובה אורך החזקת הרכב או משך תקופת החזקת הרכב. 

כל נכה אחר שיש לו רכב רפואי, כתוב כאן בסעיף 9כד(2), הוא יחליף את הרכב במקום כל שלוש וחצי שנים, פעם בארבע שנים. אני אומר לך אדוני שאין קדושה במספר שלוש וחצי שנים, מצד אחד. אבל אם משנים, למה לא חמש שנים? למה לא שש שנים? ומצד שני, למה לא שלוש שנים או שנתיים וחצי כמו שהיה בעבר? צריכה להיות לזה איזושהי הנמקה רצינית.

<היו"ר אלי אלאלוף:>
אין כאן אלמנט כספי?

<יעקב זכאי:>
לא. לדעתי לא אבל כאן אני עונה כאזרח ולא כנכה צה"ל. אני חושב שמשרד הביטחון יפסיד מזה אבל זה חישוב שהם צריכים לעשות. למה הוא יפסיד מזה? כי אחרי ארבע שנים הסכום שהוא יצטרך להשלים במעבר ממחיר הרכב המשומש למחיר הרכב החדש, יהיה יותר גבוה. אז מה הוא הרוויח? אולי ריבית על חצי שנה. בריבית של היום, אני לא יודע כמה המדינה תרוויח אבל זה החישוב שלהם בפיקוח של האוצר. השאלה היא איפה הנכה מפסיד. כבר בשלוש וחצי שנים הרכב לא נמצא בתקופת האחריות ועלויות התיקונים שלו הולכות וגדלות. כאשר מאריכים את זה לארבע שנים, עוד מחמירים את המצב. בנוסף לזה, כאשר נכה מחליף כעבור ארבע שנים, הוא גם נדרש על ידי מי שקונה ממנו את הרכב לשלם בעצמו את אגרת הרישוי ממנה הוא היה פטור כנכה. זאת אומרת, ההוצאות, גם בתיקונים, גם בגלגלים שצריך להחליף אותם, גם במצבר ובכל, הן מושתות כרגע על הנכה כשהוא לא מקבל על זה שום פיצוי, לא בדמי הניידות והוא לא מקבל על זה שום פיצוי אחר כפי שהוא קיבל כאשר פעם האריכו בחצי שנה את החזקת הרכב לפני כמה וכמה שנים. 

אני רוצה להשוות – ושוב, לא לטענה של אפליה או הבחנה או למה הם כך ואנחנו לא – אלא רק לצורך הסבר ומדוע ההסבר הזה אינו סביר. אני רוצה להביא את ההסדר של ביטוח לאומי. בביטוח לאומי מחליפים את הרכב כל שלוש וחצי שנים. בצד ההחלפה של כל שלוש וחצי שנים יש להם גם סל של דמי ניידות. נכון שאדוני דחה את כל הדיון בדמי הניידות למועד מאוחר יותר, אבל זה קשור ולכן ברשותך אני אגע בזה. 

בסל הניידות של ביטוח לאומי אין רק הצמדה לדלק ושמנים כמו שמוצע כאן בהסדר הזה, וגם זה בניגוד למה שכתוב בהוראה, אלא יש סל שלם של עלויות, של דלק ושמנים, של עלויות תיקונים, עלויות ביטוח ועלויות נוספות שרלוונטיות לנכי ביטוח לאומי. כאשר מאריכים את תקופת אחזקת הרכב משלוש וחצי שנים לארבע שנים, המשמעות היא שהנכה מוציא עכשיו יותר כסף מכיסו על אחזקת הרכב שלו.

רק שתבין אדוני מה שבעצם כולנו יודעים שבעצם הנכה משלם מכיסו על זה שהוא מוגבל בניידות וזה קורה גם כאשר לא מצמידים ולא מעלים לו את דמי הניידות כמו שצריך מפני שבין שמונים לתשעים אחוזים ממחיר הדלק למשל הם מסים בכלל. ראיתי איזשהו מאמר בו נאמר שכאשר מחיר הדלק היה שישה שקלים לליטר, המחיר האמיתי ללא מסים הוא שמונים אגורות. כאן גורמים לנכים עוול אחרי עוול אחרי עוול. מצד אחד גורמים להם להוצאות נוספות, מצד שני לא מפצים אותם על העלויות הנוספות שקורות להם גם באחזקת הרכב בהיבט של הדלק, ועל המדינה, אם היא מרוויחה או לא, אני בספק. 

<היו"ר אלי אלאלוף:>
לסיכום. רק בסוף תסביר לי מה הקשר למחיר הדלק.
<יעקב זכאי:>
הקשר הוא לדמי הניידות ולאו דווקא למחיר הדלק עצמו. הקשר הוא לדמי הניידות. ברגע שאתה הופך את דמי הניידות כצמודים לדלק בלבד ולא מבטא במדד הזה גם את עלויות התיקונים, הפגיעה בנכים עוד הולכת וגדלה.
<יעל סלנט:>
איך אתה מציע לבטא את זה?

<יעקב זכאי:>
אני לא יודע למה המדינה צריכה להפוך את זה תקופה של ארבע שנים אבל זה באמת עניינה. מה שאני חושב שהוועדה צריכה לדאוג לו זה שהנכים יקבלו פיצוי – פיצוי חד פעמי, פיצוי דרך דמי הניידות – על עלויות האחזקה הנוספות שנגרמות להם. לי לא אכפת שהרכב שלי פחות מבריק בחצי השנה האחרונה, אבל אכפת לי לא להוציא כסף מכיסי על המוגבלות בניידות שלי.

<אבי חן:>
אני רוצה לומר, אולי יותר בשפה של נכים פשוטים ולא בשפה של עורך דין, ולהסביר לך את הקושי בשינוי של מועד ההחלפה. בעת שכונסה ועדת גורן דובר בפירוש על כך שהנכים הקיימים לא ייפגעו. זאת אומרת, מי שכבר במערכת, לא ייפגע. אני רוצה להסביר לך איך אנחנו נפגעים מהארכת התקופה של ה-42 חודשים ל-48 חודשים ואיך זה מתבטא כספית בכל כיס של נכה.

הדבר הראשון שעורך דין קובי זכאי לא הזכיר הוא שהרכב מגיע לארבע שנים, ואתה יודע את זה, הוא עובר טיפול מקיף וגדול שעולה לפעמים אלפי שקלים. הדבר הזה בעבר נמנע מאתנו כי החזקנו את הרכב שלוש וחצי שנים.

דבר נוסף. אנחנו מגיעים למכור את הרכב, אנחנו משלמים 27 שקלים במקום 1,800-2,500 שקלים. מה קורה עכשיו? בדיוק רגע לפני המכירה, אנחנו משלמים 27 שקלים, באים למכור, אנחנו צריכים להשלים כי אף קונה לא מסכים לשאת באגרת הרישוי. הוא רוצה רכב נקי. כדי לשחרר את הרכב, אנחנו מגיעים למשרד הרישוי וחייבים לשלם את הכסף הזה מכיסנו בעוד שבעבר שילמנו רק מחצית. זה בגלל שזה שלוש וחצי שנים ולא ארבע שנים.

אם אתה הולך לחברת טרייד אין כמו שהרבה מהחברים עושים, הם בכלל רוצים רישיון נקי. אז אין בכלל ויכוח בין הנכה לבין הקונה. אני אומר לך שאני עברתי שבע החלפות באגף, מעולם לא פניתי אליהם בבקשת סיוע ועזרה ואנחנו רוצים שכך זה יימשך. לא רוצים להגיע למצב שאנחנו נגיע לפתח האגף ונבקש הלוואות.

בנוסף לטיפול, בדרך כלל השנה הרביעית היא קריטית. יש לך צמיגים, הם מתקשים מהשמש, מצבר, שלוש שנים עוברות, ואנחנו על הגבול. הנושא של האחריות. אתמול שמעתי את מר סבן אומר שהוא הגיע להסדר עם חברת טויוטה שהאחריות תוארך לארבע שנים. אבל מה יקרה אם אני רוצה לקנות יונדאיי? או אם אני הולך לשיטתו של ראש האגף ורוצה לקנות רכב אחר קטן יותר ויעיל יותר אבל הוא לא ייקרא טויוטה. אני שוב לוקח בסיכון את התקופה של חצי השנה האחרונה. גם יש לי לפני כן תקופה של חצי שנה אבל זה מאריך את זה.

<היו"ר אלי אלאלוף:>
מסקנה. מה ההמלצה שלך?

<אבי חן:>
רגע. 

<היו"ר אלי אלאלוף:>
אתם הופכים אותי למומחה בתחבורה.

<אבי חן:>
לא. אני מדבר אתך בשפה של בן אדם.

<היו"ר אלי אלאלוף:>
מה אתם רוצים?

<אבי חן:>
אני אומר שהשיקול של האגף - - -

<היו"ר אלי אלאלוף:>
אתה רוצה שלוש וחצי שנים במקום ארבע שנים.

<אבי חן:>
אני אומר לך למה. האוצר לא מרוויח מזה כלום.

<היו"ר אלי אלאלוף:>
הבנתי. אתה רוצה להישאר בשלוש וחצי שנים ולא ארבע.
<אבי חן:>
אני חושב שחייבים לעשות את זה. גם בג"ץ קבע את זה בשתי החלטות, שנכי צה"ל צריכים להיות מופלים לטובה. אני יודע שזה נושא רגיש לך, הביטוח הלאומי, אבל נקבעו החלטות בג"ץ פעמיים. בנוסף על זה הייתה ב-2004 החלטה של יושב ראש הארגון דאז להאריך לארבע וחצי שנים אבל היא לוותה במענק של אלפיים שקלים. כאן אין שום פיצוי ואני חושב שהם לא ירוויחו מזה כלום.

<היו"ר אלי אלאלוף:>
תודה. איציק שושן.

<איציק שושן:>
בשנים האחרונות יבואני הרכב – שאלתי את כולם – נותנים שלוש שנים אחריות מקיפה על הרכב, על מנוע, על גיר, על כל האבזור. בשנה הרביעית הבלאי הוא הכי מוגבר. הצמיגים מתייבשים, מצבר וכולי. כל העלויות האלה, צריך לסחוב על גבו אותו זכאי. בשנה הרביעית גם יותר קשה להיפטר מהרכב כי כל החברות האחרות מוכרות רכב ב-25 אחוזי הנחה ואחריות לרכב יד שנייה למשך שנתיים, כך שהזכאי נשאר תקוע עם הרכב ולא מצליח למכור אותו ולכן נאלץ בכל החלפה לקחת הלוואה. הרכב בא כחלופה לגפיים שלו והוא מוצא את עצמו לוקח הלוואה בגובה של עשרים אלף שקלים. השבוע היה מקרה של זכאי שהיה צריך לקחת הלוואה של 25 אלף שקלים על מנת להחליף את הרכב שלו. זה פשוט לא יאומן. היבואן נותן שלוש שנים אחריות מקיפה. אנחנו נשמע את הצעקה בתום ארבע השנים הראשונות להחלטה כאשר לאנשים לא יספיק הכסף, הם לא יצליחו למכור, כל אחד ילך לשמאי כדי שיעריך לו את הרכב מה שאומר עלויות. כאן צריך לתקן את העיוות הזה.

<מאיר חלבי:>
אדוני היושב ראש, מה שמנחה אותנו לכל אורך הדיונים זה צילום מצב קיים. לקחת את כל ההטבות של נכי צה"ל במשך שבעים שנים ולעגן אותן בחוק. המצב הקיים היה שפעם היו 33 חודשים להחלפת רכב. בשנות ה-70 היו 33 חודשים להחלפת רכב.

<היו"ר אלי אלאלוף:>
כמה היה אתמול? כמה זה היום?

<מאיר חלבי:>
ב-11 לנובמבר 2016, בוועדת חוץ וביטחון עשו מחטף, כאשר המצב הקיים הוא לאורך כל השנים, שלוש וחצי שנים.

<היו"ר אלי אלאלוף:>
עובדה. תן לי עובדה בבקשה. היום.

<מאיר חלבי:>
היום זה ארבע שנים. כך זה בשנה וחצי האחרונות, מאז נובמבר 2016.

<היו"ר אלי אלאלוף:>
צילום מצב, ארבע שנים.

<קריאה:>
לא, אדוני.

<מאיר חלבי:>
דקה לפני כניסה לדיונים בתזכיר הנכים, ממש בזמן פציעות, הכניסו את הנושא של ארבע שנים. הנושא של ארבע וחצי שנים שהיה חד פעמי, בוועדת חוץ וביטחון, בתקופה של משה צין, אגף השיקום העלה מצגות לפיהן לא היה חסכון ולו בשקל אחד בארבע וחצי שנים. היו ארבע וחצי שנים להחלפת רכב ואגף השיקום לא חסך כסף.

<היו"ר אלי אלאלוף:>
חזרו לארבע שנים?

<מאיר חלבי:>
 לא. חזרו לשלוש וחצי שנים.

<היו"ר אלי אלאלוף:>
אתמול היינו בשלוש וחצי שנים?

<מאיר חלבי:>
היינו בשלוש וחצי שנים. אתמול היינו בארבע שנים בגלל שב-11 לנובמבר 2016 זה הוחלף לארבע שנים.

<היו"ר אלי אלאלוף:>
אפשר לקבל תשובה בלי הסברים? 

<מאיר חלבי:>
כדאי לעשות את זה שלוש וחצי שנים לנכי צה"ל. 

<היו"ר אלי אלאלוף:>
צילום מצב, אם אתה יכול לצלם, אני מקבל שלוש, ארבע, חמש? 

<יעקב זכאי:>
שלוש וחצי שנים.

<מאיר חלבי:>
עוד דבר. אדוני היושב ראש, אף אחד לא מחליף שלוש וחצי. החלפת הניירות אורכת חודשיים-שלושה.

<אלון דהן:>
אני רוצה להתחבר.

<היו"ר אלי אלאלוף:>
אם זה בא לחזק, אני פונה לאגף שיחזור עם תשובה.

<אלון דהן:>
אני יודע אבל אני רוצה להסב שוב את תשומת הלב למנגנון הזה שבו אנחנו מדברים על צילום מצב כמו שמאיר אמר מצד אחד. אנחנו יודעים מה היה כתוב, אנחנו יודעים שכל ההוראות האלה, כולל הנושא של עיגול כלפי מטה של הסמ"קים וכל הדברים האלה, זה לא תואם את הנוסח של ההוראה ואז משרד הביטחון פונה לנוהג הקיים ואומר שבעצם יש סתירה בין איך שהוא התנהל עד היום לבין מה שכתוב בהוראה והוא סומך על ההתנהלות ועל הנוהג הקיים בפועל שהוא סותר את לשון ההוראה. אני אומר שוב שאנחנו לא באים בדיון הזה ומנסים להבין איך בכלל קרה מצב כזה שמשרד הביטחון פועל במשך שנים בניגוד להוראות של עצמו ואחר כך אנחנו באים לכאן ומנסים לעגן לא את ההוראה אלא את האופן שבו משרד הביטחון טוען שהוא פועל לאורך השנים. נדמה לי שיש כאן איזו בעיה.

<יעקב זכאי:>
אם אפשר, משפט אחד. לגבי שאלתך אם זה היה אתמול או שלשום. אתמול זה היה שלוש וחצי שנים. היום בבוקר, לפני שהתכנסה הוועדה, זה הפך להיות ארבע שנים בניגוד להוראות של משרד הביטחון עצמו, בניגוד לחוות דעת משפטית של היועצת המשפטית של משרד הביטחון מ-2005, כאשר התחילו לדבר על עיגון ההוראות, ובניגוד לפסק דין של בית משפט שאמר שאי אפשר לשנות את הזכאויות בהוראות הרכב הרפואי – שם זה היה בזהות הרכב היציג וכאן זה בעניין תקופת האחזקה – בלי לעבור הליך מינהלי כפי שמשנים תקנות. משרד הביטחון לא עשה את זה. הוא הסתמך על הסכם עם ארגון נכי צה"ל ולכן כל השינוי הזה בר תקיפה.

<היו"ר אלי אלאלוף:>
אפשר לפנות למשרד הביטחון. תאמרו לנו מה המצב היום ואתמול.

<ערן יוסף:>
אני אתייחס ואלי אולי ישלים אותי בנושאים הטכניים. אני אדבר ברמת העיקרון.

<היו"ר אלי אלאלוף:>
לא, זה לא מעניין. כל הוויכוח הוא שלוש וחצי שנים או ארבע שנים. תעזבו את הטכני. 

<ערן יוסף:>
אני אדבר ברמת העיקרון. כמו שאמרתי אתמול, ואדוני לא קיבל את ז ואני רוצה להסביר שוב, אנחנו בהצעת החוק הזו משקפים מצב קיים בפועל ולא בהכרח מה שכתוב בהוראות.

<קריאה:>
איזו מין אמירה זאת?

<ערן יוסף:>
תנו לי לסיים. שמעתי אתכם היטב.

<היו"ר אלי אלאלוף:>
חבר'ה, הוא היה כן ואמר את כל האמת. מה אתם רוצים שיסתיר מכם? 

<יעקב זכאי:>
אנחנו שמחים שזה רשום בפרוטוקול.

<חזי משיטה:>
אולי זה יעזור לערן אם הוא ייתן לכם דוגמאות ששיקוף המצב הקיים בחלק מהמקרים הרבים מיטיב עם הנכים, אז אתם לא תתנגדו לזה. 

<יעקב זכאי:>
אני לא מבין. זה סבסוד צולב? 

<אבי חן:>
חזי, זה לזרות חול בעיניים.

<חזי משיטה:>
תנו לו לדבר. תקשיבו.

<אבי חן:>
להגיד שארבע שנים זה שיקוף מצב, זה לא נכון. 

<היו"ר אלי אלאלוף:>
אני מנהל את הישיבה. מי שלא יכול להתאפק כשערן מדבר, שיצא לבד. 

<ערן יוסף:>
אני אתן דוגמה לא מתחום הרכב.

<היו"ר אלי אלאלוף:>
לא. תעשה לי טובה, תישאר ברכב. 

<ערן יוסף:>
אם יורשה לי במילה. היו מקומות שהחוק לא מאפשר בכלל מתן הטבה מסוימת ואנחנו בפועל נותנים אותה ועגנו את זה. למשל בעולם הנצרך, בעולם התג"ם, בכמה וכמה מקומות אחרים.

בעולם הרכב יש לנו הוראה מ-2003 שלא משקפת את המצב הקיים, שלא משקפת את האופן שבו האגף נוהג ולא יכול לנהוג. ניתנה כאן הדוגמה של המכס. לא עובדים כך יותר היום. פעם היו משלמים את המכס בנפרד ואת מה שנקרא ברזל בנפרד, והייתה את אותה חלוקת עבודה.

<יעקב זכאי:>
הביטוח הלאומי ממשיך לעבוד כך.

<ערן יוסף:>
תן לי בבקשה לדבר. אנחנו כבר כמה שנים טובות לא עובדים כך. ההוראה לא תוקנה כי לא הצלחנו להגיע להסכמות עם ארגון הנכים. הוציאו נהלים פנימיים, הוציאו עדכונים לנכים, הרוב המכריע של הדברים היה בתיאום ובהסכמה עם הארגון וכך אנחנו פועלים בפועל ואת זה אנחנו משקפים.

<היו"ר אלי אלאלוף:>
מה המצב אתמול אם חס וחלילה איזה נכה היה מגיע אליך? מה היית אומר לו?

<ערן יוסף:>
הייתי אומר לו שכך אנחנו פועלים בפועל.

<היו"ר אלי אלאלוף:>
איך אתה פועל?

<ערן יוסף:>
למשל. אני אתן הדוגמה מתחום הרכב. בעולם המכס, משרד הביטחון שילם למכס סכום מסוים שהנכה בכלל היה שקוף אליו ואת החלק של הברזל כפי שהוא נקרא, הייתה התחשבנות מול הנכה. היום זה לא עובד. היום משרד הביטחון פועל ישירות מול היבואן, משלם את החלק המדובר. כאשר עשו את התרגום הזה דרך האגף, התרגום הכספי של מכס לעומת ברזל, דובר על 80-20. במשך שנים המשרד משלם שמונים אחוזים במענק לנכים ועשרים אחוזים בהלוואה. כאן בהסכמה בא המשרד ואמר שאנחנו מקבלים את הדרישה של ארגון נכי צה"ל ומעלים את האחוזים האלה ל-85 מענק לעומת 15. זאת אומרת, יש כאן עוד מקום שהלכנו לקולא.

<יעקב זכאי:>
זה לא נכון.

<היו"ר אלי אלאלוף:>
אל תפריעו. תמשיך בבקשה.

<ערן יוסף:>
דובר כאן על אבזור רכב בחוץ לארץ. אין היום כמעט אבזור רכב בחוץ לארץ. אבזור הרכב ב-99 אחוזים מהמקרים מבוצע בארץ. ההחלפה היא בחמש שנים וזה מה שכתבנו בהצעת החוק ולא מה שכתוב בהוראה. אנחנו מודים בזה, אנחנו מכירים בזה, זה נכון, אבל על הדברים האלה, על ההסכמות של מה קורה בפועל, בוצעה הסכמה עם ארגון הנכים וזה מה שמונח לפניכם.

לגבי ארבע שנים. לעשות ועדת גורן, דיברו על ארבע וחצי שנים ועל עוד הרבה דברים אחרים. אני אתקן את אדוני. ארבע וחצי שנים חל על כל האוכלוסייה ולא רק על נכים חדשים. ארגון הנכים התנגד לזה, ניהל משא ומתן מול משרד הביטחון, משרד ראש הממשלה ומשרד האוצר, חתם על הסכם ב-2013. ההסכם הזה אומר לא ארבע וחצי אלא ארבע שנים וכנגד זה באה המדינה ואמרה שהיא משנה את אופן ההצמדה שהיה לדמי הניידות עד עכשיו של הצמדה לחשב הכללי, מצמידים את זה עכשיו, מרגע שהתיקון יעבור, למדד שמן ודלקים. זה מה שהארגון ביקש ולא משהו אחר וזה מה שהוא קיבל בהסכמה שלנו וכנגד זה הסיפור של ארבע שנים.

ההסכם הזה קיבל תוקף של החלטת ממשלה ונכנס לחוק ההסדרים שאושר ב-2016, שזה רלוונטי ל-2017 ו-2018 ומכניסת התיקון לתוקף בהחלטת הממשלה, מה שקורה בפועל זה ארבע שנים והצמדה למדד שמן ודלקים. לכן את זה שמנו בחוק.
<יעקב זכאי:>
אני מבקש להגיב אדוני כי חלק מהדברים לא היו לגמרי מדויקים. אמר עורך דין ערן יוסף שהאגף לא נוהג על פי החישוב שכתוב בהוראה, היינו הפרדה למחיר בלי מכס ועם מכס, והוא נוקט היום לפי שמונים-עשרים והם משפרים ל-85-15. כאילו הם נותנים איזושהי הטבה.

אני רוצה בבקשה לקרוא מהוראת הרכב הרפואי שכאמור מדברת על חישובים לפי עם מכס ובלי מכס ואז היא מסבירה שסך הסיוע במענק ובהלוואה, היינו זה שמופרד בין עם מכס ובלי מכס, הינו כ-85 אחוזים מערך הרכב. זאת אומרת שכל השנים שאתם עשיתם את הפליק-פלאק עם שינוי הפרוצדורה, הייתם צריכים לשלם 85-15 ולא 80-20. זאת אומרת, כבר – סליחה על הביטוי – דפקתם את הנכים לאורך כל התקופה הזאת בשיעורים האלה. אם כן, מה שכתוב בהוראה, זה 85-15 ולא עשיתם שום טובה.

לגבי ועדת גורן.

<היו"ר אלי אלאלוף:>
מה זה מוסיף לדיון?

<יעקב זכאי:>
אני אומר לך למה זה מוסיף. כי נאחזים כאן במספר.

<היו"ר אלי אלאלוף:>
אתה יודע מה ההבדל בין בית משפט לוועדה בכנסת?

<יעקב זכאי:>
אנחנו לא בבית משפט. אני חוזר בי. אני רק אומר שאני קראתי את מה שכתוב בפרוטוקולים הפנימיים של ועדת גורן ואף אחד לא עשה שום בדיקה.

<היו"ר אלי אלאלוף:>
יש כאן היום הצעה של 85 אחוזים ו-15 אחוזים בצורה של הלוואה. הבעיה היחידה בעיני היא זמן להחלפת רכב. לפי עמדת משרד הביטחון זה כל ארבע שנים. לפי כל הניתוח שהוסבר. אתם באים ומסבירים להחזיר את זה לשלוש וחצי שנים. אם הספקתם לבלבל אותי, זה מוחלט. הצלחתם. זאת הבקשה שלכם, לגרום לכך שההחלפה תהיה כל שלוש וחצי שנים מפני שאחרת יחליפו צמיגים, מצבר ואלף ואחד דברים שאמרתם ושאני לא מכיר. הבעיה שלנו היא הזמן. 

אני מציע, ברשותכם. אני בעד ללכת לשלוש וחצי שנים למרות כל הנימוקים. היות ולא תוכלו לקבל החלטה, תרשמו את זה תחזרו לישיבה הבאה על הנושא הזה. שלוש וחצי שנים במקום ארבע שנים. כל השאר לא מעניין אותי כרגע.

<ערן יוסף:>
אדוני, זה אומר שאנחנו שוברים את ההסכם, מבטלים את הסכם הניידות וחוזרים לממשלה. זאת המשמעות של מה שאדוני אומר.

<היו"ר אלי אלאלוף:>
אני אמרתי מה שאמרתי. 

<קריאה:>
גם כך חוזרים לממשלה.

<היו"ר אלי אלאלוף:>
תלכו ותחשבו. תתייעצו עם הארגון ותחזרו ואז תאמר לי מה שאמרת לי עכשיו. תאמר לי שזה בלתי אפשרי שלוש וחצי שנים בגלל א', ב', ג', כולל הליכה לממשלה. מותר לנו ללכת לממשלה. זאת לא בושה.

<עידן קלימן:>
אדוני ממש חטף לי את המלים בשנייה האחרונה. לא צריך להפחיד אף אחד כאן בהליכה לממשלה כדי לשנות החלטה שמלכתחילה היא הייתה מוטעית. אני בטוח שממשלת ישראל, כשהציגו לה את ההחלטה הזאת, היא הייתה בטוחה שזה לטובת הנכים ולא לרעתם. ממשלת ישראל לא נוטה לקבל החלטות לרעת נכי צה"ל אלא אם כן מטעים אותה ואני חושב שכאן הייתה הטעיה גם אם לא בזדון.

אני רק רוצה לסבר את אוזנו של אדוני ולומר לו שכבר עכשיו, בדיוק כמו שהתרענו בדיון בוועדת חוץ וביטחון וגם בוועדה הזאת, התגלו כשלים בוועדת גורן. כבר עכשיו מדברים אתי על פתיחת הוועדה מחדש לאור כשלים.
<היו"ר אלי אלאלוף:>
זה לא משפיע על החוק הזה.

<עידן קלימן:>
אני יודע. כרקע.

<יעל סלנט:>
פרק הניידות בכלל לא אימץ את החלטות ועדת גורן. זאת נקודת המוצא של כל הדבר הזה.

<עידן קלימן:>
אני מזכיר את זה כי שם זה נולד. למרות בקשתנו לקבל מסמכים מקצועיים שינמקו למה בדיוק שעורך דין זכאי אמר שזה לא עניין של כזה ראה וקדש אלא מבקשים לקבל את הלוגיקה. כאן אני אומר משהו שאולי קצת מקומם.

<היו"ר אלי אלאלוף:>
לדעתי קיבלתם תשובה מספיק מעמיקה מערן. הוא הסביר לכם את כל התהליך שהביא לארבע שנים.

<יעקב זכאי:>
זה לא הליך ענייני.

<עידן קלימן:>
הפגיעה עצמה, כמו שאדוני קיבל כאן סקירה מהנכים עצמם, מה הם עוברים, הפגיעה הזאת לא הוצגה לממשלת ישראל.

<היו"ר אלי אלאלוף:>
אני באמת השתכנעתי. אני אומר לחבר'ה שהתערבו כאן שאני השתכנעתי מההסברים שלהם שזה רצוי שיהיו שלוש וחצי שנים כי אם אלה יהיו ארבע שנים, זה יגרום לכם להפסד גדול. אני מחזיר את זה לאנשי אגף השיקום שיחשבו על זה ויחזרו עם תשובה. יבדקו ויחזרו עם תשובה.

<עידן קלימן:>
עם המלצה להחזיר את זה כמובן.

<היו"ר אלי אלאלוף:>
כן. ודאי.

<חיים בר:>
אפשר לומר מילה?

<היו"ר אלי אלאלוף:>
כן. יש לכם עניין למשוך את הדיון הזה?

<חיים בר:>
לא. בדיוק את הדבר הזה אני מנסה למנוע. הנושא של החלפת הרכב משלוש וחצי שנים לארבע שנים, זה לא בגלל אידיאולוגיה ולא באו מסמכים מקצועיים או אחרי כמה זמן מחליפים מצבר. על הפרק עמד ביטול הרכב הרפואי בכלל לכל מי שלא פגוע במערכות ההליכה והיציבה. שמונים אחוזים מהאנשים שאין להם את הפגימה הזאת היו היום הולכים ברגל, לא מחליפים רכב לא בארבע שנים ולא בשלוש שנים ולא בשנתיים. לא היה להם רכב. זו הייתה פשרה.

<אבי חן:>
כך הפחדת את הנכים.

<חיים בר:>
אפשר להוציא מישהו החוצה?

<אבי חן:>
כן. אני אצא לבד. 

<היו"ר אלי אלאלוף:>
לא. אבי, שב בבקשה. אם יש דבר שאני גאה בו זה שאני לא מוציא אנשים. פעם עשיתי זאת והתנצלתי על כך. אני לא רוצה לחזור לזה.

<חיים בר:>
אם אני אבוא עכשיו ואני אציג את המלצות ועדת גורן שהתקבלו על ידי הממשלה, שם אף אחד שהוא לא פגוע במערכות ההליכה והיציבה לא זכאי לרכב רפואי. אין איומים.

<קריאה:>
יש דברים שאתה לא יודע.

<חיים בר:>
אין איומים. האנשים האלה שאומרים את זה היום צעקו אז שהולכים לקחת לכם את הרכבים, הולכים לעשות בכם שמות. הסכמנו, ארגון נכי צה"ל, וחתמנו על הסכם עם מנכ"ל משרד הביטחון, עם מנכ"ל האוצר, עם מנכ"ל משרד ראש הממשלה וארגון נכי צה"ל. הפשרה היא ארבע שנים. נקודה. 

<אבי חן:>
אתה נבחרת ליושב ארגון נכי צה"ל כברירת מחדל. אתה לא יודע מה זה להיפצע. מה זאת פציעה קרבית.

<יעקב זכאי:>
אני אגיד לך מה יכולת לעשות. יכולת להילחם בוועדת גורן.

<אבי חן:>
אתה אף פעם לא ידעת לייצג אותנו. עשר שנים אתה יושב - - -

<איציק שושן:>
אתה טענת שקברת את ועדת גורן קבורת חמור. טענת או לא טענת?

<היו"ר אלי אלאלוף:>
אם יש דבר שאני לא סובל, אלה ההתקפות האישיות. 

<אבי חן:>
אבל הוא טען שהוא קבר את ועדת גורן.

<היו"ר אלי אלאלוף:>
אתה תשמור על העקרונות. מי שרוצה לשחק בהתקפות אישיות, יש פארקים במדינה. לכו לשם. כאן לא יהיו התקפות אישיות. אדון שושן, אני חוזר אליך במיוחד. אין התקפות אישיות.
<חיים בר:>
אני יכול להמשיך?

<היו"ר אלי אלאלוף:>
אתה גם יכול לסיים.

<חיים בר:>
עוד שני דברים. נושא הרכב, כאשר מדובר על החלפה חמש שנים, ברוב המקרים – אם לא בכולם – זה רכב שמיועד לנכים קשים מאוד.

<היו"ר אלי אלאלוף:>
אתם מביאים אותי לתחומים אחרים. אני חשבתי שאני יודע לשלוט בדיון אבל איבדתי את הדיון הזה.

<חיים בר:>
עמדת ארגון נכי צה"ל היא שחמש השנים – סביר.

<היו"ר אלי אלאלוף:>
אני מסכם את הנקודה הזאת. אל תרימו יד, לא תקבלו רשות דיבור. אני רוצה להתקדם. התשתם אותי. הצלחתם. אני מבקש מהחבר'ה באגף, תבדקו את התקופה ותחזרו עם המלצה שלכם שתהיה מאוד מכרעת אבל תבואו עם המלצה מנומקת ואז נקבל החלטה. בינתיים, לאור הטשטוש שמתחיל להיות אצלנו, בואו נעשה הפסקה וניפגש בשעה 10:40.
<(הישיבה נפסקה בשעה 10:20 ונתחדשה בשעה 10:40.)>
<היו"ר אלי אלאלוף:>
אני מחדש את הישיבה.

<רפי כהן צמח:>
שאלת הבהרה. הנושא של הרכב הרפואי למתגוררים בחוץ לארץ. זה קיים בהוראות אבל לא בתזכיר.

<ערן יוסף:>
יש סעיף בחוק עליו דיברנו בחלק הכללי שמאפשר לקבוע בתקנות כללים לזכאויות מסוימות שלגביהן הזכאות תהיה שונה לנכה שמתגורר בחוץ לארץ. הדוגמה הכי ברורה היא נושא של רכב. רכב שבארץ, נגיד הרכב היציג הבסיסי הוא טויוטה קורולה ב-130 אלף שקלים, זה לא רלוונטי לאדם שגר בארצות הברית למשל, לא סוג הרכב ולא המחיר. לכן יש כללים שונים לגבי נכים בחוץ לארץ. אנחנו מתכוונים להסדיר אותם בתקנות מכוח אותו סעיף כללי שמאפשר זכויות שונות למי שמתגורר בחוץ לארץ. עד שיהיו התקנות, יש הוראה ספציפית של אגף השיקום שעוסקת בזה והיא תמשיך לחול.

<רפי כהן צמח:>
זה חייב להיות בחקיקה ראשית כמו שזה מופיע בהוראה. צילום מצב, רק לא בזכאות של הסמ"ק.

<היו"ר אלי אלאלוף:>
בואו נסכם. אני לא רוצה לפתוח את הדיון. נכה שנמצא בחוץ לארץ, מגיע לו רכב?

<ערן יוסף:>
כן.

<קריאה:>
אז שיהיה כתוב.

<היו"ר אלי אלאלוף:>
תתאימו את זה. כרגע זה לא בתקנות.

<ערן יוסף:>
אני מסביר. כל הנכים זכאים לרכב.

<היו"ר אלי אלאלוף:>
אל תתנו לי הרצאה. הסעיף הזה עוד לא נמצא כאן בחוק?

<יעל סלנט:>
אני אסביר.

<ערן יוסף:>
הסעיף נמצא. עברנו עליו.

<יעל סלנט:>
כמו שערן אמר, אני אסביר במלים אחרות. עברנו על סעיף 9א לפני חמישה-שישה דיונים. סעיף 9א קובע באופן כללי, אחת ההוראות שלו קובעת, שלגבי נכים שנמצאים בחוץ לארץ, או שייקבעו ההתאמות או שנכה שעומד בתנאים. בקיצור, יש שם הוראה מאוד מפורטת שגם נתבקשנו על ידי יושב ראש הוועדה לחזור אליה.

<היו"ר אלי אלאלוף:>
עכשיו אני זוכר.

<יעל סלנט:>
כי עלתה טענה שכתוב שם שגם מי שעומד בתנאי הזכאות יכול להיות שלא תינתן לו זכאות. נתבקשנו באופן כללי לחזור לנושא הזה אבל הוראה הזאת חולשת על כל הפרקים והיא כמובן רלוונטית גם לפרק הניידות ואין צורך להסדיר באופן ספציפי את נושא מי שנמצא בחוץ לארץ, את זכאותו לניידות, כי יש לנו את ההוראה הכללית שקובעת את הזכאות למי שנמצא בחוץ לארץ.

לגבי הפרטים של ההוראה, מה לקבוע בהוראה לגבי מי שנמצא בחוץ לארץ, לזה עוד נחזור ונדבר כפי שיושב ראש הוועדה ביקש.

<היו"ר אלי אלאלוף:>
בסדר. נמשיך. כרגע זה לא לדיון. 

<יעל סלנט:>
הערה של האוצר.

<רוני מר:>
אדוני, אני חוזר לרגע אחורה. אני מהלשכה המשפטית במשרד האוצר. הבנתי שדנתם לפני כמה דקות – ישבתי כאן במשך כל הדיון אבל בקטע הזה לא הייתי – לגבי עניין קיצור מועד החלפת הרכבים. אדוני ביקש שהממשלה תבחן את הנושא הזה שוב. אנחנו כמובן נעשה זאת וגם נדבר כמו שעשינו לגבי שאר הדברים.

אני רק רוצה לחזור ולציין שעניין לוחות הזמנים של החלפת הרכבים נקבע בוועדת גורן. דוח מפורט, מנומק ומקצועי שבחן את הדברים האלה וקבע אותם בצורה מאוד ברורה. ההמלצה הזאת של ארבע השנים נמצאת שם בדוח וזאת לא איזושהי גחמה או המצאה שלנו. אנחנו מעגנים כאן את ההמלצות כמו שעשינו במקומות אחרים במהלך החקיקה ואנחנו חושבים שזו ההנחיה המקצועית והנכונה מהבחינה הזאת. אם אנחנו מבקשים לחזור למצב הזה, זה לא לחרוג ולעשות שינויים מהמלצות הדוח. אנחנו חושבים שברמה המקצועית אלה הדברים הנכונים לעשות.
<היו"ר אלי אלאלוף:>
מאחר שהגוף המיישם של ההחלטה הזאת הוא אגף השיקום, אני ביקשתי מאגף השיקום לבדוק את הנושא מחדש ולחזור עם המלצה שתתחשבו במה שאתם רוצים. אני רק רוצה להזכיר שכדאי שתבדקו אם זה ארבע שנים באגף השיקום, איקס שנים בביטוח הלאומי וואי שנים במערכת אחרת, ושזה יהיה אחיד ולפחות שוויוני בין כל הגופים. אמרת את דבריך, שמענו ולא פותחים את הדיון. תחזרו עם ההצעה שלכם. אמרנו הצעה מנומקת. אם זו ועדת גורן, תאמרו האם ועדת גורן כולה אומצה על ידי הממשלה והיא מעל להסדרים שהיו עד עכשיו באגף השיקום. צריכים להוכיח את זה.

<רוני מר:>
שוויון צריך להיות.

<היו"ר אלי אלאלוף:>
אתם מושכים אותי לדיון נוסף ואני לא רוצה לדון בזה בשלב זה.

<רוני מר:>
היה לי חשוב לומר את הדברים. אנחנו נבחן את זה.

<היו"ר אלי אלאלוף:>
בסדר. אמרת. הפרוטוקול סובל הכול. 

<מאיר חלבי:>
מה שהוא עשה, זה צליל של הפחדה. זה לא יפה.

<היו"ר אלי אלאלוף:>
מאיר, זה לא תפקידך עם כל הכבוד. אל תיבהלו מאף אחד. לא נבהלתם בחיים ואל תיבהלו מזה. זה דיון כן ופתוח. אם אתם תתחילו להשתיק את זה ואת זה ואת זה, תעשו ישיבה לבד עם עצמכם.

אפשר להתקדם?

<יעל סלנט:>
אנחנו בסעיף 9כה.

9כה.
העברת רכב רפואי או שעבודו

קיבל נכה סיוע לרכישה או להחלפה של רכב רפואי, לא יעביר את הזכויות בו לאחר ולא ישעבדו אלא לאחר קבלת אישור מראש ובכתב מאגף שיקום נכים. 

9כו.
חובת עריכת ביטוח

קיבל נכה סיוע לרכישה או להחלפה של רכב רפואי, יהיה חייב לבטחו בביטוח חובה לפי פקודת ביטוח רכב מנועי (נוסח חדש), התש"ל-1970 ובביטוח מקיף לפי חוק הפיקוח על שירותים פיננסיים (ביטוח), התשמ"א-1981.

סעיף קטן (א) של כפל הזכאויות הועבר למעלה להוראות הכלליות. מי שזכאי, יקבל לפי הגבוה. את זה כבר הקראנו.

9כז.
כפל זכאויות

היה נכה זכאי לרכב רפואי לפי סימן זה ולרכב נוסף מהמדינה לפי כל דין, יקבל רק אחת מהזכאויות לרכב לפי בחירתו.

<היו"ר אלי אלאלוף:>
עד כאן יש הערות?

<יעקב זכאי:>
כן. גם הסעיף הזה הוסף והוא לא קיים בהוראה. בהוראה קיים הסדר רק לגבי מי שהוא גם נכה ביטוח לאומי. כאן מה שעושים, יוצרים כאן איזשהו הסדר פוגעני דווקא בנכים שהשתקמו ועובדים למשל בשירות המדינה. מדוע? מפני שנכה כזה צריך לבחור בין רכב רפואי שניתן צרכיו הרפואיים הגופניים לבין רכב שאמור להינתן לו כרכב מהמעביד שלו וכפי שמקבלים חברים שלו בדרגתו וברמתו.

<היו"ר אלי אלאלוף:>
מותר לה לנסות לעשות קצת הומור. 

<יעקב זכאי:>
אבל למה אנחנו לא משתתפים? גם אנחנו רוצים לצחוק.

<היו"ר אלי אלאלוף:>
לא. היא שואלת איך הוא ינהג. בשני רכבים?

<יעקב זכאי:>
לא.

<היו"ר אלי אלאלוף:>
אז מה הפתרון? סליחה שגיליתי.

<יעקב זכאי:>
זה בסדר גמור. זו שאלה לגיטימית. דרך אגב, כן אפשר לנהוג בשני רכבים. למשל, מי שמקבל ממקום עבודתו רכב ומשתמש בו רק לצורכי עבודתו ואחר כך מעמיד אותו, גם לא משלם שווי מס על זקיפת הרכב. אפשר גם את זה לעשות.

<היו"ר אלי אלאלוף:>
אתה בטוח?

<יעקב זכאי:>
כן.

<היו"ר אלי אלאלוף:>
מה עם הרכב שלי?

<יעקב זכאי:>
אתה לא מחנה אותו בעבודה וחוזר הביתה בדרך אחרת. מי שעושה את זה, ויש לא מעט שעושים את זה, לא משלמים מס על שווי רכב. בוודאי. אם כן, גם זה אפשרי. 

אבל צריך להסתכל על משהו אחר. הוא לא מקבל גם את הזכאויות האחרות שנלוות לרכב, את דמי הניידות וכולי.
<עידן קלימן:>
אדוני, ברשותך, אני עשיתי על זה עבודה מעמיקה ואני חושב שגם העברתי מסמכים לגורמים הרלוונטיים בעניין. ברשותך, אדוני, שתי דקות. בתאריך ה-8 בינואר 2012 התקבלה החלטת ממשלה 4088. בעמוד 7 להחלטה, סעיף 7(ד), נכתב שנכה הזכאי לקבלת רכב מהמדינה, בנוסף לזכאותו לרכב מכוח ההוראה, יקבל לפי בחירתו כלי רכב אחד שיהיה מותאם לתפקידו, מעמדו וצרכיו הרפואיים. משמעות ההחלטה הייתה כי נכה צה"ל לא יוכל לקבל שני רכבים, אחד מעצם היותו עובד ממשלתי והשני רכב מאגף שיקום. זו הייתה ההחלטה ותו לא.

כאן זה מתחבר להומור של יעל, וזה בסדר גמור. אף אחד מאתנו לא חושב, לפחות לא אנחנו, שנכה צה"ל צריך שני רכבים. זה בסדר. אנחנו לא חזירים. נכי צה"ל שמקבלים רכב שמתאים לצרכים שלהם, זה בסדר גמור.

אבל, וכאן האבל הגדול, בפועל מספר ימים לאחר מכן יצאה הוראת תק"ם 1341 שחתומה על ידיד מרדכי אלישע, סגן בכיר לחשב הכללי במשרד האוצר, אשר הרחיבה באופן פוגעני וללא סמכות את החלטת הממשלה והוסיפה פגיעה גם בדמי הניידות, אחזקת רכב. כלומר, גם בהחזר ההוצאות המשתנות וגם בקבועות ובנושא הזה הפלתה את נכי צה"ל.

בעוד שהחלטת הממשלה נגעה לרכב עצמו, הרחיב משרד האוצר את הפגיעה בנכי צה"ל באופן בלתי מידתי ולטעמי גם לתכלית שאינה ראויה תוך שהוא נוהג הפוך מכל תפיסה שיקומית מודרנית בעולם המערבי.

בנוסף, הוראה זו מפלה את נכי צה"ל שעובדים בסקטור הממשלתי לעומת הסקטור הפרטי. החלטת הממשלה שנוגעת לרכב עצמו ולא לתנאים הנלווים, שהרי ברור שאחזקת רכב מטעם העבודה ניתנת לעניינים הסובבים את שעות העבודה ותנאיו, בעוד שאחזקת רכב מטעמים רפואיים ניתנת לנכי צה"ל מחוץ לשעות העבודה והינה נגזרת של המוגבלות שלו והצורך שלו בנסיעה לטיפולים רפואיים.

ברור גם אדוני, בתוך עמנו אנחנו חיים, כי אחזקת הרכב היא חלק מתנאי שכר וכי מדובר בהרעה בלתי מידתית ופוגענית בהשוואה לעובדים בעלי מעמד זהה במשרדי הממשלה אשר לא נפגעו בשירותם הצבאי.

<היו"ר אלי אלאלוף:>
סלח לי, פספסתי. מה שאתה קורא כרגע, מה זה?

<עידן קלימן:>
זה מסמך שאני הכנתי בעקבות הפגיעה הזאת. מעבר לזה, לטעמי, וזה היועצת המשפטית שלך יכולה לבדוק, מדובר בפגיעה מכוונת ישירות לאנשים בעלי מוגבלויות ונוגדת את חוק העסקת אנשים עם מוגבלויות, סעיף 8, תנאי עבודה. סמכות החשב הכללי לדעתי להרחיב את החלטת הממשלה מוטלת בספק, במיוחד לאור העובדה כי לא מדובר בתכלית ראויה. ההחלטה הזו נוגדת גם את רוח החוק ואת הפסיקה מיום הקמת המדינה ואני חושב אדוני שמעבר לכך שמדובר במסר שלילי שיקומי - אדוני חייב להבין שמדובר במספר קטן מאוד של נכי צה"ל, ויש לנו דוגמה של הבחור שהיה אמור להיות כאן שהוא לא מתבייש בזה, הוא נכה צה"ל שסובל מ-98 אחוזי נכות מכוויות קשות בכל גופו מפגז במלחמת יום הכיפורים, כמו חברי שיושב כאן, יושב ראש מחוז השפלה, והוא בחר לצאת לעבוד והגיע לדרגת עבודה במשרד הפנים. עכשיו הורידו לו מהשכר קרוב ל-3,000 שקלים. הוא אבא לשישה ילדים. אגב, הוא שלח לי את תלושי המשכורת ואם תרצי אני אסרוק אותם ואעביר לך את זה.

<היו"ר אלי אלאלוף:>
לא.

<עידן קלימן:>
אני חושב שההחלטה הזאת, שאגב, היא בכלל לא נמצאת לא בצילום מצב ולא בהוראה, פשוט אסור בתכלית האיסור לקבל אותה.

<יעל סלנט:>
מה שאתה מציג, זאת בעצם החלטה או איזושהי הוראה של החשב הכללי באוצר והיא אומרת שנכה שמקבל רכב מצה"ל, ממשרד הביטחון, לא יקבל את ההטבות שנלוות לרכב כעובד מדינה.

<עידן קלימן:>
הציגו לממשלת ישראל מצב שהוא לא נוח, שנכה צה"ל מקבל רכב גם מאגף שיקום וגם מהעבודה.

<יעל סלנט:>
דמי ניידות, לפי הפרק של הניידות, הוא כן יקבל כי יש לנו הוראה מיוחדת שאומרת שמי שזכאי לרכב רפואי ולא רכש רכב רפואי לפי סימן זה, הוא כן יקבל ניידות.

<עידן קלימן:>
יש הוראת תק"ם מסודרת שפגעה בהוצאות הקבועות והמשתנות. אני בטוח שזה לא הובא לידיעת הממשלה כאשר הממשלה קיבלה את ההחלטה.
<יעל סלנט:>
תעבירו לנו את הוראת החשכ"ל.

<היו"ר אלי אלאלוף:>
 אני שואל את האגף מה המצב היום? מה קורה היום?

<ערן יוסף:>
כמו שעידן ציין, המצב שכתוב בהצעת החוק, הוא המצב הקיים היום. כך אנחנו פועלים.

<היו"ר אלי אלאלוף:>
תפרש לי במלים פשוטות.

<ערן יוסף:>
אדם שמקבל רכב ממקור אחר של המדינה, בעצם צריך לבחור בין רכב במשרד הביטחון לרכב אחר משירות המדינה. לגבי הזכויות הנלוות, יש בהסדר לגבי דמי ניידות בסיסיים כפי שיעל ציינה למי שבחר ברכב של המדינה. הוא בכל זאת מקבל את דמי הניידות הבסיסיים שמצוינים כאן בהוראה.

<קריאה:>
מהמעביד.

<ערן יוסף:>
לא. מהמעביד הוא מקבל מה שהוא מקבל מהמעביד. הוא מקבל רכב ותנאים מהמעביד ועדיין הוא יכול לקבל את דמי הניידות הנוספים ממשרד הביטחון ברמה הבסיסית ולא מעבר לכך.

<היו"ר אלי אלאלוף:>
הוא לא מקבל רכב נוסף

<ערן יוסף:>
הוא לא מקבל שני רכבים. הנושא של כפל רכב נדון בשירות המדינה ומשרד האוצר ומשרד הביטחון כמה שנים לפני גורן, ללא קשר לוועדת גורן, במשרד הביטחון הנוהל הזה הוחל עוד לפני אותה הוראת תק"ם. בעצם הוראת התק"ם באה להשוות בין כלל משרדי הממשלה למשרד הביטחון שעשה את זה מראש. מלכתחילה לא חשבנו שאדם צריך לקבל שני רכבים או כפל בסיוע. הוראת התק"ם הזו לא נובעת מהחלטת הממשלה לכן היא לא צריכה הסמכה בהחלטת הממשלה.

<עידן קלימן:>
זה לא נכון מה שאתה אומר. בהוראת התק"ם רשום בהמשך להחלטת הממשלה.

<היו"ר אלי אלאלוף:>
לא הפריעו לך.

<ערן יוסף:>
זה לא אומר היא נובעת ממנה. לחשב הכללי, למיטב הבנתי, יש סמכות מלאה לקבוע את זה בלי קשר להחלטת הממשלה. לכן אני לא חושב שיש כאן חריגה מסמכות. אנחנו משקפים את המצב הקיים כפי שהוא נוהג היום. בעיני הוא גם מאוד הגיוני אבל זה כבר עניין אחר.

<דני בן אבו:>
כדי לפשט את כל השיח הזה. אמר כבר עידן שלא רוצים לנסוע בשני רכבים למרות שזה יוצר אפליה בסקטור הפרטי. אם הייתי מנהל בטיחות בתמר או בלווייתן, שם זה לא מעניין את אף אחד. הייתי מקבל את שני הרכבים. אבל ניחא. המדינה לא תיתן שני רכבים לנכה.

<היו"ר אלי אלאלוף:>
שם אתה צריך סירה.

<דני בן אבו:>
נכון. סירת מנוע. זאת אומרת, אנחנו לא רוצים שהמדינה תיתן שני רכבים אבל ידוע גם בתקדימים משפטיים שאחזקת הרכב היא חלק ממבנה השכר ויש כאלה שלוקחים את זה לפנסיה. הרכב הרפואי לא ניתן לצורכי עבודה אלא ניתן לצרכים רפואיים, לנסיעה למרפאה ולטיפולים. זה החלק שמלווה אותו מבוקר ועד לילה. אז אל תיגע בניידות שלו. תשאיר את מה שהוא מקבל בניידות. לקחת את האוטו, אין בעיה. הוא יבחר את האוטו מכאן או מכאן אבל לגבי הניידות, זה חלק מהמרכיבים. אל תיגע בזה. מגמה אחת כל הזמן נמשכת לאורך כל הזמן. זה כאילו אתה רוצה - - -

<קריאה:>
להעניש. תגיד להעניש את הנכה.

<דני בן אבו:>
בכל מקרה נסתכל על החור של השקל ולא זו המטרה.

<יעל סלנט:>
אתם מציעים את דמי הניידות לפי גובה הזכאות ולא משנה אם הוא מימש את זכאותו לרכב רפואי או לא.

<דני בן אבו:>
כן. ברור.

<קריאה:>
ולא להעניש אותו.

<דני בן אבו:>
דבר נוסף. מדובר בקבוצה כל כך קטנה שהם לא מתעשרים מזה אבל זה באמת יכול לגרום עוגמת נפש לנכה, וחבל.

<אבנר גולן:>
ארגון נכי צה"ל. בהמשך מה שאמרו עידן ודני. אני רוצה להביא את הנושא הזה ולומר שהאפליה הזו זועקת לשמים. אם ניקח הורה שכול שמוכר על פי חוק משפחות חיילים שנספו במערכה והוא גם עובד מדינה, החוק הזה שאגף השיקום הכניס לתזכיר, הוא בכלל לא חל עליו. הוא יכול לקבל רכב לפי חוק משפחות שנספו במערכה והוא יכול לקבל רכב מדינה.

<ערן יוסף:>
הם מקבלים רכב?

<אבנר גולן:>
כן. תבדוק את זה.

<ערן יוסף:>
מקבלים השתתפות ברכישת רכב. הוא לא מקבל רכב מהמדינה.

<אבנר גולן:>
בסדר, השתתפות. עדיין זה מפלה.

<ישי כהן:>
אני מקבל קצבת נכות ועכשיו אני שומע על רכב נוסף מהעבודה. האם אני יכול לקבל אבזור לרכב מהעבודה על חשבון ביטוח לאומי?

<קריאה:>
לא.

<היו"ר אלי אלאלוף:>
ישי, עם כל הכבוד, אני לא רוצה לפתוח כאן בעיות אישיות.

<עידן קלימן:>
אני רק רוצה להבהיר כי יעל שאלה. מבדיקה שעשיתי במשרד הביטחון, מדובר כנראה בסביבות שלושה או ארבעה אנשים בכל משרד הביטחון. במקרה גם יוצא שזה הרופא הראשי וסגן הרופא הראשי, אבל לא משנה. אבל יש גם במקומות אחרים. מדובר ב-99 אחוזים מהפעמים, מבדיקה שעשיתי, בכך שהנכה מקבל את הרכב מאגף שיקום. הפגיעה שלו היא במקום העבודה ולמעשה מה שמצחיק זה שמי שעומד על זה שהוא ייפגע במקום העבודה שלו, זה לא מקום העבודה שלו אלא משרד הביטחון ואגף שיקום.

<יעל סלנט:>
למה? 

<עידן קלימן:>
ברגע שהוא לא נהנה מההוצאות הקבועות והמשתנות, הוא מקבל לצד הקולגה שלו בין אלף ל-3,000 שקלים פחות על אותה עבודה בדיוק. בסופו של דבר הבן אדם נוסע בבוקר לעבודה וחוזר אחר הצהרים. מאותו רגע, כל אחד לעצמו. אם חלק מהתנאים שמגלמים הוא שהוא היה מקבל הוצאות, אנחנו לא ילדים, אנחנו מבינים שזה חלק מתנאי השכר. כאן על הנכה מושתות הוצאות נוספות שאלה נסיעות לבתי הלוחם, לבתי החולים, למרפאות, לטיפולים רפואיים. כאן, כשאתה מסתכל על זה מהצד, אתה לא יכול להימנע מתחושה אחת בלבד והיא שהמדינה במתכוון או שלא במתכוון מענישה את הנכה על הנכות שלו. הרי זה לא שאת באה ואומרת שעכשיו הוא מתיישר לצד הקולגה שלו אלא פתאום אנחנו מגלים שנכה צה"ל, לא רק שהוא נענש פעם אחת, הוא נענש עוד פעם על ידי זה שהוא מוציא יותר כסף מהקולגה שלו ומקבל שכר פחות ממנו.

<היו"ר אלי אלאלוף:>
יש לנו התלבטות גם בחוקים אחרים. אתם יודעים שמי שבהבטחת הכנסה ובן משפחה שלו נותן לו כסף, מגבילים אותו. אפילו יותר מזה, מקטינים לו את הקצבה.

כאן אני לא מבין. החבר'ה כאן יושבים כנכי צה"ל. תפקידכם לספק להם את הזכויות שלהם. אם אתם מספקים, מה שהוא עושה עם המעסיק שלו, זאת בעיה שלו. זה לא מעניין אתכם. למה זה צריך לעניין אתכם? אני לא מבין, פתאום אתם שותפים אתו, עם הנכה, בזה שהוא מצליח לעשות לעצמו, לעבוד ולפעול?
<קריאה:>
להשתקם.

<היו"ר אלי אלאלוף:>
מה זה מעניין אתכם? אתם צריכים לשמוח. למה צריך את זה? אני שמח שאנשי האוצר כאן כי תמיד הם עוזרים לי. אם הוא עובד, הוא גם משלם מסים. המדינה מרוויחה מזה. הוא לא יבוא אליכם על כל דבר קטן שהוא בצרה כי הוא מסתדר. אני לא מבין. מה שאתם חייבים לתת לפי ההיגיון שלי, אם אתם חייבים לתת לו דברים מסוימים, תנו לו. זה עניינו. מה שהוא יעשה אחר כך מחוץ לזה, אני מתפלל שיהיה עשיר ויצליח ויחייך כל בוקר מהבוקר עד הלילה. מה זה מעניין אתכם? ועוד יותר, אם הוא מעז ללכת לשרת את המדינה הזאת שכולנו אוהבים אותה, מתים עליה וכולי וגם נפצעים בשבילה. אני לא מבין. זה ההיגיון הכי פשוט, למה צריך להיות הגיון אחר? תסבירו לי.

<רוני מר:>
אדוני, מדובר על מקרים של עובדי מדינה בהם המדינה נותנת את אותה הטבה משני מקורות שונים. כמובן שיש כאן כפל זכאויות.

<עידן קלימן:>
איך יש כפל זכאויות? הבן אדם נשרף בטנק, איזה כפל זכאויות? איך אתה רואה את זה כזכאות?

<רוני מר:>
בלי לפגוע. 

<עידן קלימן:>
חשוב לי שתבין שבעולם המערבי השיקומי אתה המדינה היחידה שעושה את זה.

<רוני מר:>
כמו שאמרנו קודם, בסוף אנחנו מדברים על מצב שבו המדינה מעניקה הטבה מכוח שני חוקים ממקורות שונים. אנחנו סבורים, כמו שאמרו כאן קודם, שלא נכון לתת אותה פעמיים. בן אדם לא יכול לנהוג בשתי מכוניות. אותו דבר נכון לגבי דמי הניידות. יש הנחיה של החשב הכללי כפי שצוין כאן קודם שמתייחסת לגבי מצבים כאלה ומסדירה את התחום הזה. שאלת מה הרציונל והסברתי. הרציונל הוא שהמדינה לא תיתן שתי הטבות משני מקורות שונים לאותו אדם.

<עידן קלימן:>
זאת לא אותה הטבה.

<רוני מר:>
אני מזכיר במובן הזה עוד פעם שזה קיים גם היום וכמו שאמרנו לאורך כל הדיון כאן, אנחנו מעגנים את המצב הזה. זה מה שקורה היום וזה המצב הנוהג היום ואנחנו מבקשים לעגן אותו ולהשאיר אותו כך.

<עידן קלימן:>
זו בפירוש לא אותה הרחבה.

<רפי כהן צמח:>
מלכתחילה אתה מונע מהם לעבוד בשירות המדינה.

<היו"ר אלי אלאלוף:>
אני לא מבין. אתה עושה עכשיו חוק לנכי צה"ל. מה שהוא עושה אחר כך, זה לא עניינך. אם במקום השני שמזכה אותו לעוד רכב וכולי, קבע שם כללים שאתה רוצה. זה לא מעניין. אני כוועדה לא יודע מה זה החשב הכללי. לא מעניין אותי. הוא לא מנחה אותי, הוא לא מנחה כנבחר ציבור והוא לא קובע בשבילי את הדברים. אני כאן אמור להגן על חוק הנכים של צה"ל. מה שמעניין אותי זה שהם יקבלו את מה שמגיע להם. אני אומר לכם שמה שאתם מקבלים, שום דבר לא יפצה אתכם אבל אתם מקבלים מכובד. אני אומר את זה. אני משווה עם הנכים הכלליים של הביטוח הלאומי. אני חוזר ואומר, החוק כאן ואנחנו צריכים להגן רק על החוק של נכי צה"ל. זה מה שמעניין אותי. השאר, אני לא רוצה להתייחס בכלל. שיהיה ברור.

<רוני מר:>
אדוני, המצב שאתה מתאר הוא בדיוק המצב הזה. זה בדיוק מה שכתוב בסעיף 9כז. זה מצב שבו זכאי נכה לרכב רפואי מהמדינה. הוא יכול לבחור. כמו שאדוני אמר, אם הוא בוחר לקבל את הרכב מכוח חוק - - -

<היו"ר אלי אלאלוף:>
אני לא רוצה לסבך אותו בבחירה. אני רוצה לספק לו מה שמגיע לו ואז לא יהיה לי ויכוח אתם. אני לא רוצה ויכוח אתם. תן להם את מה שמגיע להם כנכי צה"ל. אנחנו כאן מדברים על נכי צה"ל. שיהיה פיצול אישיות, חס וחלילה לא פסיכולוגי, אבל זה לא מעניין אותי מה עושים אחר כך. תחכה להם בפינה בצד השני אבל לא כאן. כאן אני רוצה שיקבלו מה שמגיע להם כנכי צה"ל. זה החוק.

<רוני מר:>
אנחנו לא מחכים לאף אחד בפינה ואין שום כוונה כזאת.

<היו"ר אלי אלאלוף:>
אז תמחק את הסעיף שמתייחס למקום העבודה האחר.

<יעל סלנט:>
לגבי הרכב, אני מבינה שלא יהיו שני רכבים וזה גם מקובל עליכם או שזה לא מקובל עליכם? אתם מדברים רק על הניידות?

<עידן קלימן:>
אני רוצה לפקס. מה שאמר יושב ראש הוועדה, זה בדיוק מה שאני טענתי. הוא אמר שיש לך ריב, לך תריב בוועדת הכספים, לך תריב עם החשב הכללי, לך תריב עם האוצר. בחוק הנכים, הסעיף הזה לא צריך להיות. הוא בכלל לא רלוונטי. אם החשב הכללי קיבל את זה, בסדר, בוא נלך לריב עם משרד האוצר, אבל בחוק הנכים עצמו לא יכול להיות שיהיה את המסר הזה. הסעיף הזה לא צריך להופיע בכלל.

<היו"ר אלי אלאלוף:>
אני בעד. חבר'ה, תוציאו מכאן, מהשולחן הזה, חוק נכים של נכי צה"ל בלבד. כאילו הם מתערבים בתקציב של האחר? זה לא עניינם. זה אגף השיקום מתעסק בתקציב של עצמו, בשירות של עצמו, במה שהוא נלחם כדי להשיג את כל הדברים הנפלאים. זו עבודת פרך שעשו שבעים שנים לצערנו בגלל ההתמשכות של הנושא הזה שכנראה לא ייגמר לעולם. נכי צה"ל לצערנו תמיד יהיו. זה לא מעניין אותם מה עושים אצל השכן.

<רוני מר:>
אדוני, מה שאתה מדבר שנעשה שבעים שנים, זה מה שהוא אומר. המצב הזה מעגן את המצב הקיים שאתה מדבר עליו. זה המצב גם היום וזה מה שאנחנו מעגנים. 

<קריאה:>
תעשה את זה בחוק אחר ולא בחוק הנכים.

<היו"ר אלי אלאלוף:>
העמדה שלי ברורה. 

<קריאה:>
למחוק את הסעיף הזה.

<היו"ר אלי אלאלוף:>
החברים שלי לא כאן אבל זאת העמדה שלנו. אנחנו מתייחסים לנכי צה"ל בלבד.

<אלון דהן:>
מדברי נציג משרד האוצר עולה שיש כאן כל הזמן ניסיון להכניס אלמנטים מוועדת גורן שכבר נדחו דרך תזכיר חוק הנכים בניסוחים כאלה ואחרים ואני מבקש את תשומת לב החברים היקרים בעניין הזה. לגבי העניין העקרוני והשני בשני הסעיפים עליהם אנחנו מדברים - - -

<היו"ר אלי אלאלוף:>
סליחה, יש מעמד מיוחד להמלצות גורן בחוק הזה?

<קריאה:>
לא.

<יעל סלנט:>
החוק הזה לא אימץ את המלצות גורן.

<היו"ר אלי אלאלוף:>
אז למה אנחנו כל הזמן חוזרים לזה?

<קריאה:>
גורן נגמר בהסכם הבנות. אין גורן.

<היו"ר אלי אלאלוף:>
הייתי במקרה בדיון. יש דברים טובים, יש דברים פחות טובים כמו בכל ועדה ובמקרה יש לי אחת כזאת תחת השם שלי, אבל כאן אני לא מרגיש שום חובה לשום ועדה אחרת אלא רק למה שאתם הבאתם. אני אומר לכם, חבר'ה, זו עבודת פרך מה שנעשה כאן. כל הכבוד למי שעשה אותה. האגף, כאן עשיתם עבודה אדירה. אז בבקשה, לא מעניין אותי מה שיש בגורן או אין. 

<אלון דהן:>
אני רוצה להתמקד. לגבי הסעיף השני. בסעיף של נכה מאושפז, אני רוצה להצביע על מגמה במשרד הביטחון - - -

<היו"ר אלי אלאלוף:>
עוד לא הגענו לזה.

<אלון דהן:>
דיברנו עליו.

<היו"ר אלי אלאלוף:>
לא הגענו כי יש לנו שם הערות.

<אלון דהן:>
היא קראה את הסעיף הזה ולכן אני מתייחס לזה.

<יעל סלנט:>
עוד לא הקראתי את הסעיף. עכשיו נקריא אותו.

<מאיר חלבי:>
רציתי לומר לגבי הסעיף האחרון. בעליל זאת אפליה. אם אדם עובד בחברה פרטית, יכול לקבל גם אחזקת רכב. עובד מדינה, יושבים לו על הצוואר. אבל יש עוד דבר שחסר לנו והוא נתון בכמה מדובר ואני אומר לך שזה לא עובר את העשרה.

<היו"ר אלי אלאלוף:>
תעשה לי טובה. את ישיבת הסטטיסטיקה תעשה בנפרד ולא כאן.

<חזי משיטה:>
אני רק רוצה לומר את הדבר הזה. כפי שאתה ציינת, לנכה צה"ל שמגיע רכב רפואי, ולא משנה באיזו דרגה עליה דיברנו, הוא יקבל אותה מקצה לקצה. ואם צריך רכב מאובזר - רכב מאובזר, דמי ניידות וכל הדברים. הוא מקבל גם את כל ההטבות של ביטוח ורישיון רכב וכולי. אם אנחנו נשמיט את הסעיף הזה, הוא בלאו הכי יקרה במקום אחר אבל אז הוא לא יאפשר לנכה שיבחר לקחת רכב מהמדינה - אגב, יש כאלה. – שמעדיפים בזמן שהם עובדי מדינה לקחת רכב מהמדינה ולקבל את דמי הניידות שלהם כי זה אפשרי. הם עושים את החישוב הכלכלי שלהם ויכולים. 

<היו"ר אלי אלאלוף:>
זו בעיה שלו.. כאן זה טוב לב מוגזם שלכם. אני אומר לך. זה טוב לב מוגזם שלך. באמת. הוא ידע שלא כדאי לו לעבוד במקום מלא, שלא יקבל זכויות כאלה, אבל שילך לשם. אתה עושה חוק נקי, יפה ומכובד לאוכלוסייה שכל המדינה חייבת לעמוד בפניה דום. זה לא מעניין מה אתה עושה במקום אחר, רק תעשה אותו חוקי.

<חזי משיטה:>
השמטת הסעיף הזה לא תשנה את המצב הנוהג. זה מה שאני רוצה להגיד. מבחינת המדינה. היא קצת תפגע באחרים שבכל זאת מעדיפים לעשות את השיקול שלהם וללכת לכיוון האחר.

<יעל סלנט:>
איך זה יפגע? יש סעיף נפרד.

<קריאה:>
הסעיף הנפרד נובע מזה. מתחיל מזה שלא מקבלים ועל אף האמור הזה מקבלים.

<היו"ר אלי אלאלוף:>
במקרה הזה המעסיק השני יצטרך להגיד לו מה גורם לכך, אבל זו בעיה שלו, של המעסיק. אני שמעתי מהרבה מאוד אנשי צבא שיוצאים מהצבא שלא כדאי להם לעבוד אצלי כי מורידים להם חמישים אחוזים ולכן לא כדאי. אז אל תבוא. אתה עושה טובה כשיש חוק במדינה הזאת? גם אני איש פנסיה, לוקחים לי מה שמגיע למדינה, שייקחו בשמחה. זה לא מעניין אף אחד. אל תעשו טובות. תאמינו לי שזה הסדר שמאפשר הגיון בריא.
בואו נגיע לסעיף שקשור לדמי מחלה.

<יעל סלנט:>
בעצם יושב ראש הוועדה מבקש להוריד את סעיף 9כז מהצעת החוק.

<היו"ר אלי אלאלוף:>
כן. או לתקן אותו ללא התחשבות במעסיק הנוסף.

<יעל סלנט:>
זה בעצם מה שאומר כל הסעיף, שהוא יקבל את אחת הזכאויות לפי בחירתו. זה בעצם סעיף שמותיר את הברירה בידי הנכה. 

<קריאה:>
להוריד אותו.

<עידן קלימן:>
פשוט צריך להוריד את הסעיף.

<יעל סלנט:>
מותיר את הברירה בידי הנכה. 

<רוני מר:>
כך הוא לא יוכל לבחור, כמו שאמרנו קודם.

<קריאה:>
למה הוא לא יוכל לבחור?

<היו"ר אלי אלאלוף:>
בכל מקרה הוא יכול לבחור. אם הוא יבוא ויגיד שהמעסיק הנוסף עושה התניה שאם אתה גם נכה וגם אצלו, תדע לך שאתה לא תוכל לעשות שם. זו בעיה שלו. הוא יחליט. אתם יצאתם מהדלת המכובדת באגף השיקום והשאר זו בעיה שלו. חברים, תחזרו לזה, תאמינו לי שזה יקל עליכם.

אני יודע שסעיף האשפוז הוא נושא רגיש.

<קריאה:>
אמרת שתרצה לדון בזה כסוגיית אשפוז.

<היו"ר אלי אלאלוף:>
כן.

<יעל סלנט:>
כאן אנחנו בסוגיית הרכב לבן המשפחה. זאת עוד לא הסוגיה הרגישה, למיטב הבנתי.

9כח.
נכה מאושפז

על אף האמור בסעיף 9כב, נכה הזכאי לרכב רפואי לפי אותו סעיף המאושפז באשפוז ממושך ואינו מסוגל לנהוג בעצמו, תהיה זכאותו לרכישת רכב רפואי לפי סעיף 9כג או להחלפת רכב רפואי לפי סעיף 9כד לפי העניין לרכב מנוע של 1,600 סמ"ק לשם נהיגת בן משפחתו.
אני אסביר את הסעיף. נכה שהוא מאושפז והוא לא יכול לנהוג בעצמו כי הוא נמצא באשפוז ממושך, מעל שישה חודשים, הזכאות שלו לרכישת רכב רפואי או להחלפת רכב רפואי תהיה לרכב בנפח מנוע של 1,600 סמ"ק, כלומר, הזכאות הבסיסית, לשם נהיגת בן המשפחה שלו. כלומר, זאת הטבה שנותנים למשפחה של הנכה כשהנכה נמצא באשפוז.
<היו"ר אלי אלאלוף:>
זה נראה מדהים, לא?

<קריאה:>
בסדר גמור.

<היו"ר אלי אלאלוף:>
אז מה הבעיה?

<מאיר חלבי:>
המאושפז באשפוז ממושך, ממושך יכול להיות גם חודש וגם שנה. 

<יעל סלנט:>
לא. יש הגדרה של אשפוז ממושך. 

<היו"ר אלי אלאלוף:>
שישה חודשים.

<אלון דהן:>
אני רוצה להתייחס לזה. ראשית כל, הרבה פעמים המאושפז מבחינת הזכאות שלו זכאי לרכב בסמ"ק גבוה יותר ויש פה הרעת תנאים, מה גם שמשרד הביטחון לא ירוויח מזה יותר מדי כי לאחר מכן הוא ממילא יצטרך להחליף את הרכב הזה לרכב שהוא זכאי לו. בזמן האשפוז הזה, אחזקת הרכב שהנכה יקבל היא על פי הרכב הנמוך ולא על פי הרכב הגבוה. שלא לדבר על הוצאות נוספות בשינוע הנכה, אם צריך, בזמן אשפוזו.

דבר עקרוני נוסף שאני רוצה לומר - אדוני ידוע ברגישות חברתית, לשוויון וכולי - הוא שמשרד הביטחון מחפש הרבה פעמים את החללים האלה בהם הוא יכול להתייחס אל זכויות הנכים כאל משהו שאפשר לזרוק אותו על אחרים. אם נכה נכנס לכלא, משרד הביטחון מעניש אותו פעם שנייה בכך שהוא שולל ממנו את כל הזכויות שלו. אם נכה נכנס לאשפוז ממושך, פתאום הנכה שקבעו לו זכויות מסוימות בחוק, חלק מהזכויות האלה נגרעות ממנו בגלל שהוא עכשיו בבית חולים ובבית חולים הוא לא צריך לקבל אותן.

השאלה כאן, האם, כמו שאדוני אמר קודם לכן בנושא של נכה שמועסק על ידי המדינה, הזכויות של הנכים הן דבר שצריך להתקיים כסדרן בלי קשר לנסיבות אחרות שיכולות להיות, אם זה אשפוז או כלא או דברים כאלה, כי הנכה נשאר נכה בכל מצב, גם אם הוא נכנס לכלא וגם אם הוא מאושפז בבית חולים. או האם בכל פעם שנסיבות המציאות משתנות, אם זה אפילו לתקופה קצרה, משרד הביטחון ישנה את כללי המשחק ויחליט שהזכויות שלנו הן דבר שנתון למשא ומתן בכל רגע נתון.

אני רוצה להגיע למצב שמהוועדה הזאת לפחות תצא איזושהי אמירה ברורה שהזכויות שלנו כנכים הן זכויות הרמטיות.
<היו"ר אלי אלאלוף:>
אני רוצה שנפריד בין שני המקרים. אנחנו כרגע מדברים על אשפוז.

<אלון דהן:>
כן, אבל זה אותו הלך רוח ואותה מחשבה.

<היו"ר אלי אלאלוף:>
לא. אלה דברים אחרים. ברשותך. המחשבה שלי הסתבכה קצת. אנחנו מדברים על אשפוז ובאשפוז אני בעמדה אחרת.

<עזר נעים:>
יש הרבה מקרים שנכה מאושפז זמן ארוך. קורה שהמשפחה רוצה להוציא אותו לטיול, רוצה להוציא אותו קצת החוצה, להוציא אותו לסוף שבוע או לחגים.

<היו"ר אלי אלאלוף:>
זה מה שכתוב כאן.

<קריאה:>
הוא על כיסא גלגלים.

<עזר נעים:>
הנכה הזה יכול להיות פגוע לוקומוטרית, פגוע בשתי רגליו, יש לו כיסא גלגלים והוא לא יכול להשתמש ברכב 1,600 סמ"ק והרכב הזה גם לא יכול לשרת אותו.

<יעל סלנט:>
יש לנו התייחסות לגבי ועדת החריגים. אתה ראית?

<קריאה:>
זה לא בא לידי ביטוי בתזכיר.

<יעל סלנט:>
זה מופיע. בסעיף ועדת חריגים.

<קריאה:>
זה לא תואם את מה שקורה היום.

<יעל סלנט:>
יכול להיות שזה לא תואם את מה שקורה היום, זה אני לא יודעת, אבל אני כן חושבת שיש איזשהו מענה כי בעצם תחת הסעיף של ועדת החריגים נתנו סמכות לוועדת החריגים "לאשר סיוע לרכב מותאם לנכה מאושפז שיוצא מעת לעת ממשכן האשפוז, במקום רכב לפי סעיף 9כח המשמש את בן משפחתו של הנכה המאושפז אם הרכב האמור לא מתאים למגבלות הנכות עקב נכותו". כלומר, אם יש נכה מאושפז שבאמת כמו שאתה מתאר יוצא מדי פעם ממתקן האשפוז, אפשר יהיה לאשר בוועדת חריגים – כי הוסבר לנו שזה מקרה חריג – למשפחה שלו רכב מותאם למגבלות הנכות שלו. זה הושאר כסעיף של ועדת חריגים כי הוסבר לנו שזה לא מצב שהוא בשגרה אלא זה מצב די חריג. אם יש משהו אחר, תקנו אותנו.

<עזר נעים:>
ברגע שהוא מאושפז ויכול להיות שהוא מאושפז לא בגלל הנכות שלו אבל כל המכלול הזה מביא אותו למצב שהוא בכלל לא יכול ללכת. בדרך כלל מאושפז שקשה לו מאוד. אני חושב שצריך להכניס את זה לתוך התזכיר עצמו ולא כוועדת חריגים.

<היו"ר אלי אלאלוף:>
אני רוצה להבין את הטכניקה. אדם מאושפז, לפני האשפוז יש לו רכב, אז מה, לוקחים לו את הרכב?

<קריאה:>
לא.

<יעל סלנט:>
רק בהחלפה.

<היו"ר אלי אלאלוף:>
לוקחים בחשבון רק בשלב ההחלפה.

<ערן יוסף:>
הסיטואציה הזאת קורית בדרך כלל עם רכב חדש. לצערנו אדם נפצע, נמצא באשפוז לאורך זמן, אי אפשר להתאים לו רכב. זה לא רלוונטי. גם לא יודעים מה תהיה דרגת הנכות שלו בסוף בחלק מהמקרים. בזמן הזה שהוא מאושפז עוזרים בעזרה נוספת למשפחה ברכב. אין הגיון שהרכב שהמשפחה נוסעת בו יהיה 3,800 סמ"ק כי הנכה הזה אולי יהיה נכה מאה פלוס. המשפחה בינתיים יכולה לנסוע ברכב 1,600 סמ"ק. זה כל העניין כאן.

<היו"ר אלי אלאלוף:>
אבל זה זמני, כל עוד הוא מאושפז.

<קריאה:>
זה פשוט לא נכון.

<קריאה:>
אם היה לו 2,000 סמ"ק, מורידים אותו ל-1,600 סמ"ק.

<ערן יוסף:>
לא מורידים אותו. אחרת הוא לא היה מקבל בכלל. 

<היו"ר אלי אלאלוף:>
זה פחות משכנע כשאתם אומרים שזה לא נכון. על מה לא חשבו בשביל הנכים? באמת. מדהים שהמדינה שלנו חשבה ככה עבור הנכים. כל הכבוד. מה רע בזה? בנוסף יש בוועדת חריגים התייחסות.

<עידן קלימן:>
אדוני, שוחחתי על זה עם יושב ראש הארגון ולכן אפשר לראות את זה כהצעה אחת של כולם. קודם כל, מה שנאמר כאן זה ממש שלא מדויק. גם אני אושפזתי כחצי שנה בבית חולים וההורים שלי באו בחגים ולקחו אותי הביתה והעלו אותי במדרגות.

<ערן יוסף:>
לקחו לך את הרכב?

<עידן קלימן:>
אז לא היה לי רכב. הייתי נכה חדש. מה שאני חושב שיכול לפתור את הבעיה, אדוני, זה שבמקום לומר את המילה במקום מאושפז באשפוז ממושך, לומר המאושפז באשפוז קבוע או כרוני. אני חושב שזה יכול להקל על כולם. אם אדם באמת מאושפז במוסד רפואי והוא לא משתחרר ממנו - - -

<דני בן אבו:>
לא, עידן, ברשותך. תן לי, מהניסיון. 

<היו"ר אלי אלאלוף:>
אתם יודעים מה הבעיה שלכם? שאתם כולכם חושבים. 

<דני בן אבו:>
לא. אני רוצה לעזור. אדוני, אתה מכיר את בית הדר באשדוד. כשאנחנו מדברים על אשפוז, אנשים חושבים שבן אדם בא לבית חולים, חודשיים-שלושה, חצי שנה, שמונה חודשים. יש אנשים שמאושפזים חמש ושש שנים והם נכים צעירים. הם לא בני שמונים-תשעים וכאלה היו לי, כאלה שכמעט עשר שנים היו בבית הדר. האבא שמלווה את הנכה הזה מיום כיפור, לוקח אותו לטייל אבל מה לעשות? הוא מאושפז קבוע שם כי הוא לא רק משותק ארבע גפיים אלא הוא פגיעה קוגניטיבית והוא מוחזק שם. אין לזה מחיר כמו שאמרת. האבא לא יכול לקחת אותו, להוציא אותו מבית אבות בגיל שלושים-ארבעים. הוא לוקח אמבולנס, שוכר אמבולנס כדי לטייל אתו. אתם תראו את התמונה בשטח. יש מחיר לדבר הזה? הוא בא ואומר לי שאם היה לו רכב מותאם, היה יכול לטייל אתו. עכשיו כשהוא מאושפז, לקחו לו את הרכב. אלי יודע בדיוק את הסיפור. אני לא רוצה לומר שמות.

<היו"ר אלי אלאלוף:>
זה חוסר ידיעה של ההורים כי לא הסבירו לאבא.

<דני בן אבו:>
האבא לא יודע. חושבים שכבר האוטו הוא של האבא ולא של הנכה. אבל מי מאתנו מובטח?

<היו"ר אלי אלאלוף:>
ברשותכם, לי לא אכפת קבוע או כרוני, מה שתרצו.

<יעל סלנט:>
השאלה למה אתם מתכוונים. אשפוז ממושך הוא אשפוז של למעלה משישה חודשים.

<עידן קלימן:>
יפה. אני חושב ש-שישה חודשים במונחים שלנו זה כלום וזה יכול להיות אדם כמוני שחלילה וחס חוטף פצע לחץ ונכנס לניתוח ואחרי כן שיקום. זה חצי שנה. עכשיו יתחילו לטמטם אותי ואת המשפחה שלי בהחלפות רכבים.

<יעל סלנט:>
מה אתם מציעים?

<עידן קלימן:>
אני מבין שגם אדוני מרגיש לא נוח וצריך ללכת גם להגיון. ממושך יוצר סוג של ריב. לבוא ולומר אשפוז קבוע. אז זה אומר שאדם שנמצא בתרדמת.

<היו"ר אלי אלאלוף:>
מה זה קבוע?

<עידן קלימן:>
קבוע זה לצמיתות.

<היו"ר אלי אלאלוף:>
שישן שם שנה שלמה?

<עידן קלימן:>
לצמיתות.

<ערן יוסף:>
מי יגיד לך שזה לצמיתות? מי יאשר את זה?

<עידן קלימן:>
הרי בסופו של דבר על מה מדובר כאן? מדובר כאן על אנשים שספגו פגיעה מוחית חלילה וחס או פגיעה אחרת שגרמה לתרדמת ואז האנשים האלה נמצאים בבית חולים כל החיים שלהם, ויש לנו לא מעט כאלה לצערנו, ואז באמת זה עושה איזשהו סוג של הגיון. אגב, הנכים האלה הם אוטומטית מאה פלוס ואז זה עושה סוג של הגיון שלא צריך לתת למי שלא משתמש רכב בסכום הזה אלא רכב 1,600. מצד אחד זאת הגינות מצד הארגון שבא ואומר את זה, ומצד שני אתה לא פוגע כאן בזכויות.

כל עוד נכה חי ומצבו דינמי ומשתנה ויכול היום להשתחרר ומחר להשתחרר, אתה לא יכול לפגוע בו.

<היו"ר אלי אלאלוף:>
ברשותכם, כאן זה ממש עניין של הגיון. אומרים כל עוד שיש לו את הרכב. לפעמים הרכב המותאם הוא לא רכב נוח לאחרים. 

<עידן קלימן:>
נכון.

<היו"ר אלי אלאלוף:>
 יש ועדת חריגים וועדת החריגים צריכה להתייחס למצב הנתון. אם ועדת החריגים מאפשרת, ביום הראשון מבינה לפי דוח של עובדי שיקום, עובד האגף בא ואומר שאין צורך להשאיר לו את הרכב, זה מכביד עליו, הוא גדול מדי, הוא יקר מדי – בואו ניתן להם רכב אחר. ללכת לפי ההתפתחות כי מי יודע מה זה לצמיתות או אין סוף? אני חושב שיש כאן מעקב ודיאלוג מתמיד בין האגף לבין המשפחה. תשאירו את זה. אם אפשר היה לשלב, אני הייתי מנסה לשלב את הסעיף הקשור לחריגים לסעיף הזה ותמצאו תשובה במקום בחוק הזה. בלי להיכנס לחריגים. אם אתם יכולים, תעשו את זה. אף אחד לא מתחמק מכסף. תשימו לב, אף אחד כאן לא מחפש את החיסכון. אני רואה בזה נוחות המשפחה. מה שטוב למשפחה ולנכה שיהיה בריא. תשאירו. כאן אין תרגיל. פה יש רק עניין של הגיון.

<ערן יוסף:>
הגדרה של נכה באשפוז ממושך בהוראות הקיימות הייתה שלושה חודשים. אנחנו הגדלנו את זה והרחבנו לשישה חודשים. אין דבר כזה לצמיתות. אנחנו אף פעם לא יודעים בתחילת הדרך כשאדם נפגע אם הוא יהיה לצמיתות.

<קריאה:>
בוא לא ניתמם.

<היו"ר אלי אלאלוף:>
תנסו לשלב את הסעיף החריג עם הסעיף הזה. 

אני מודה לכם. הישיבה נעולה. תודה.

<הישיבה ננעלה בשעה 11:30.>

